
Περιληπτική αναφορά
στο περιεχόμενο της κυριασ ΑΞΙΟΛΟΓΟΥΜΕΝΗΣ ρύθμισης:

Στο παρόν νομοσχέδιο επιδιώκεται η θέσπιση ορισμένων νέων επενδυτικών εργαλείων ανάπτυξης και η τροποποίηση ορισμένων διατάξεων της νομοθεσίας της κεφαλαιαγοράς με κύριο στόχο την εύρυθμη λειτουργία της αγοράς.

Συγκεκριμένα, ως προς την θέσπιση νέων επενδυτικών εργαλείων ανάπτυξης, τροποποιούνται οι κάτωθι διατάξεις: 
α) του ν. 2992/2002 σχετικά με τα Αμοιβαία Κεφάλαια Επιχειρηματικών Συμμετοχών κλειστού τύπου (ΑΚΕΣ), για τα οποία διευρύνεται το πεδίο των επιτρεπόμενων επενδύσεών τους, με στόχο να δημιουργηθεί μια αγορά στην Ελλάδα, όπου θα τελούν υπό διαπραγμάτευση τα συγκεκριμένα επενδυτικά σχήματα (funds) και παράλληλα, εφόσον εισάγονται σε οργανωμένη αγορά,  θα εμπίπτουν στην εποπτεία της Επιτροπής Κεφαλαιαγοράς (άρθρο 1),
β) του ν. 2367/1995 σχετικά με τις Εταιρείες Κεφαλαίου Επιχειρηματικών Συμμετοχών (ΕΚΕΣ) με στόχο την επανεκκίνηση των ΕΚΕΣ (αα) με την απλοποίηση της διαδικασίας σύστασής τους και (ββ) με την  αύξηση της ευελιξίας τους ως προς τις επιτρεπόμενες επενδύσεις, χωρίς όμως να αλλοιώνεται ο σκοπός τους, ήτοι να επενδύουν σε επιχειρήσεις που δραστηριοποιούνται και στηρίζουν την ελληνική οικονομία. Με τον τρόπο αυτό επιδιώκεται οι ΕΚΕΣ να γίνουν πιο ελκυστικές και παράλληλα να αξιοποιηθεί το ευνοϊκό φορολογικό καθεστώς που τις διέπει (άρθρο 2),
γ) του ν. 3371/2005 σχετικά με τις ΑΕΕΧ, με στόχο την ενδυνάμωση της ευελιξίας των ΑΕΕΧ ως προς τις επιτρεπόμενες επενδύσεις τους κατά τρόπο ώστε να γίνουν πιο ελκυστικές ως φορείς συλλογικών επενδύσεων και παράλληλα να αξιοποιηθεί το ευνοϊκό φορολογικό καθεστώς που τις διέπει (άρθρο 3),
δ) Την αύξηση του χρόνου κατά τον οποίο τα πρόσωπα που διαμεσολαβούν στην κατάρτιση συναλλαγών (Επιχειρήσεις Παροχής Επενδυτικών Υπηρεσιών - ΕΠΕΥ, Ανώνυμες Εταιρίες Επενδυτικής Διαμεσολάβησης - ΑΕΕΔ) τηρούν σε ηχητική μορφή τις τηλεφωνικές συνομιλίες από ένα (1) σε πέντε (5) έτη, σύμφωνα και με τιε ευρωπαϊκές εξελίξεις σε αυτό το θέμα (άρθρο 15).
ε) ρυθμίζονται εκ νέου ζητήματα σχετικά με την παροχή της παρεπόμενης υπηρεσίας της πίστωσης από ΑΕΠΕΥ και πιστωτικά ιδρύματα για εξόφληση του τιμήματος αγοράς κινητών αξιών, που είναι εισηγμένες σε οργανωμένη αγορά ή αποτελούν αντικείμενο διαπραγμάτευσης σε Πολυμερή Μηχανισμό Διαπραγμάτευσης (ΠΜΔ), σύμφωνα με τις διατάξεις του ν. 3606/2007. Οι προτεινόμενες διατάξεις είναι σύμφωνες με τις εξελίξεις σε ευρωπαϊκό επίπεδο και ειδικότερα με την εισαγωγή του ν. 3606/2007, λόγω της ιδιαιτερότητας της ελληνικής αγοράς, και αποσκοπούν στη διασφάλιση της σταθερότητας του χρηματοπιστωτικού συστήματος (άρθρα 6-11).

Επίσης τροποποιούνται ορισμένες διατάξεις της νομοθεσίας της κεφαλαιαγοράς, με κύριο στόχο την εύρυθμη λειτουργία της αγοράς, οι κυριότερες δε αυτών αφορούν:
Τη μείωση του ελάχιστου μετοχικού κεφαλαίου των ΑΕΠΕΥ και των ΑΕΕΔ,
Την υποχρέωση πιστοποίησης φυσικών προσώπων που απασχολούνται σε Επιχειρήσεις Παροχής Επενδυτικών Υπηρεσιών- ΕΠΕΥ, ΑΕΕΔ και ΑΕΔΑΚ,
Τη δυνατότητα ενσωμάτωσης στο ελληνικό δίκαιο με κανονιστικές αποφάσεις της Επιτροπής Κεφαλαιαγοράς των κατευθυντηρίων αρχών και συστάσεων της Ευρωπαϊκής Αρχής Κινητών Αξιών και Αγορών- ΕΑΚΑΑ (European Securities and Markets Authority- ESMA),
Τη μεταφορά συμβάσεων παροχής επενδυτικών υπηρεσιών, 
Την τροποποίηση διατάξεων του ν. 3461/2006 για τις δημόσιες προτάσεις με σκοπό την περαιτέρω ενίσχυση της προστασίας των επενδυτών/ μετόχων της μειοψηφίας,
Την κατάργηση της υποχρέωσης για δημοσίευση των ενδιάμεσων οικονομικών καταστάσεων σε εφημερίδες σε συνέχεια της σχετικής κατάργησης για τις ετήσιες οικονομικές καταστάσεις,
Tην πρόβλεψη κυρώσεων σύμφωνα με το άρθρο 41 του Κανονισμού (ΕΕ) 236/2012 του Ευρωπαϊκού Κοινοβουλίου και του Συμβουλίου της 14ης Μαρτίου 2012 για τις Ανοικτές Πωλήσεις (άρθρο 18), του ν. 2778/1999 όπου με τις προτεινόμενες ρυθμίσεις αναμορφώνεται το νομοθετικό και λειτουργικό πλαίσιο για τις Ανώνυμες Εταιρίες Επενδύσεων Ακίνητης Περιουσίας (ΑΕΕΑΠ). 
Με τις προτεινόμενες διατάξεις  αυξάνονται οι δυνατότητες επένδυσης σε ακίνητα (μεταξύ άλλων και ακινήτων του ελληνικού δημοσίου) και σε εταιρίες που σχετίζονται με την αξιοποίηση της ακίνητης περιουσίας και βελτιώνονται οι όροι δραστηριοποίησης των ΑΕΕΑΠ, ενώ τροποποιούνται άλλες διατάξεις της νομοθεσίας που δεν ανταποκρίνονται πλέον στην παρούσα οικονομική συγκυρία ούτε στις οικονομικές εξελίξεις και στις ανάγκες των συναλλαγών (άρθρο 19).


Περιληπτική αναφορά
σΕ ΑΛΛΕΣ ΡΥΘΜΙΣΕΙΣ ΠΟΥ ΤΥΧΟΝ ΠΕΡΙΛΑΜΒΑΝΟΝΤΑΙ ΣΤΟ ΠΡΟΤΕΙΝΟΜΕΝΟ ΣΧΕΔΙΟ νομου:
Στο Κεφάλαιο Ε’ περιέχονται επιμέρους διατάξεις της εθνικής νομοθεσίας που εναρμονίζονται με διατάξεις του δικαίου της Ένωσης που προέρχονται από τροποποίηση των εφαρμοστέων διατάξεων ή από υποχρεώσεις συμμόρφωσης σε αποφάσεις του Δικαστηρίου της Ευρωπαϊκής Ένωσης ή σε αποφάσεις της Ευρωπαϊκής Επιτροπής. Επίσης, ρυθμίζονται επιμέρους θέματα αρμοδιότητας του Υπουργείου Οικονομικών, που σχετίζονται με τα τυχερά παίγνια, την ασφάλιση των οχημάτων, ορισμένα επαγγέλματα, τις αποκρατικοποιήσεις, τη δημόσια περιουσία ή άλλα θέματα που απαιτούν στοχευμένες παρεμβάσεις, οι οποίες αναλύονται ειδικότερα στα επιμέρους άρθρα.
Επίσης, εντάσσονται φορολογικές διατάξεις κάποιες εκ των οποίων αποτελούν μνημονιακές υποχρεώσεις.

Τέλος, στο Κεφάλαιο ΣΤ’ ρυθμίζονται θέματα των Υπουργείων Εργασίας, Κοινωνικής Ασφάλισης και Πρόνοιας, Αγροτικής Ανάπτυξης και Τροφίμων, τα οποία αναλύονται ειδικότερα στα επιμέρους άρθρα.



Α: ΚΥΡΙΑ ΑΞΙΟΛΟΓΟΥΜΕΝΗ ΡΥΘΜΙΣΗ

1. Αναγκαιότητα

1.1. Περιγράψτε το πρόβλημα (οικονομικό, κοινωνικό ή άλλο), το οποίο καθιστά αναγκαία την προώθηση και ψήφιση της αξιολογούμενης ρύθμισης
Λαμβάνοντας υπόψη την άμεση ανάγκη δημιουργίας συνθηκών ανάπτυξης στην χώρα και τόνωσης της κεφαλαιαγοράς καθώς και ειδικότερα θέματα που ενδέχεται στο παρελθόν να είχαν δημιουργήσει προβλήματα κατά την εφαρμογή κάποιων διατάξεων, με το παρόν νομοσχέδιο επιδιώκεται η θέσπιση ορισμένων νέων επενδυτικών εργαλείων ανάπτυξης και η τροποποίηση διατάξεων της νομοθεσίας της κεφαλαιαγοράς με κύριο στόχο την καλύτερη λειτουργία της.
Επιπλέον, ως προς τις τροποποιήσεις των διατάξεων σχετικά με την παροχή πίστωσης, στο πλαίσιο της προϊσχύουσας νομοθεσίας και με βάση την ιδιαιτερότητα της ελληνικής κεφαλαιαγοράς, ο νομοθέτης είχε περιορίσει τη παροχή πίστωσης μόνο για την εξόφληση του τιμήματος χρηματιστηριακής αγοράς μετοχών, που πραγματοποιούσε μέλος του Χρηματιστηρίου Αθηνών (στο εξής ΧΑ) για λογαριασμό πελάτη του στο ΧΑ και επέβαλλε την απαγόρευση από τις ΑΕΠΕΥ παροχής κάθε άλλης μορφής πίστωσης.
Με την ωρίμανση της αγοράς μετά την ενσωμάτωση από την 1.11.2007 στην ελληνική νομοθεσία με τον ν. 3606/2007 της Οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου "Για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου" της 21ης Απριλίου 2004 (L 145/30.4.2004) γνωστή και ως «MiFID» άλλαξαν τα δεδομένα παροχής επενδυτικών υπηρεσιών στο πλαίσιο της Ευρωπαϊκής Ένωσης και κρίθηκε αναγκαίο να διευρυνθεί το πλαίσιο των πιστώσεων σε άλλες αγορές ή σε άλλα χρηματοπιστωτικά μέσα του ν. 3606/2007.
Η προτεινόμενη υποχρέωση πιστοποίησης φυσικών προσώπων, που απασχολούνται σε Επιχειρήσεις Παροχής Επενδυτικών Υπηρεσιών – ΕΠΕΥ καλείται να αντιμετωπίσει το κενό της θεσμοθέτησης  της υποχρέωσης πιστοποίησης καταλληλότητας και στα πρόσωπα που απασχολούνται σε εταιρίες διαχείρισης οργανισμών συλλογικών επενδύσεων σε κινητές αξίες (ΟΣΕΚΑ), καθώς και σε ΟΣΕΚΑ που λαμβάνουν τη μορφή Ανώνυμης Εταιρίας Επενδύσεων Μεταβλητού Κεφαλαίου - ΑΕΕΜΚ και ασκούν οι ίδιες τη διαχείρισή τους, σύμφωνα με τις διατάξεις του παρόντος νόμου που ενσωματώνει την Οδηγία 2009/65/ΕΚ. 


1.2. Αναφέρατε τους στόχους που επιδιώκει η αξιολογούμενη ρύθμιση συμπεριλαμβάνοντας επιπλέον τυχόν ποσοτικοποιημένα και ποιοτικά στοιχεία των επιδιωκόμενων στόχων και αποτελεσμάτων

Βασική επιδίωξη είναι η τροποποίηση ορισμένων διατάξεων της νομοθεσίας της κεφαλαιαγοράς προκειμένου η αγορά να εναρμονισθεί με τις διεθνείς εξελίξεις και να λειτουργεί  εύρυθμα. Ειδικότερα στόχος, μεταξύ άλλων, είναι να δημιουργηθεί μια αγορά στην Ελλάδα όπου θα τελούν υπό διαπραγμάτευση επενδυτικά σχήματα (funds), μέσω των οποίων θα μεταφερθούν πόροι από την παγκόσμια επενδυτική κοινότητα σε επιχειρήσεις που δραστηριοποιούνται στην ελληνική οικονομία, αξιοποιώντας τα φορολογικά πλεονεκτήματα των οργανισμών συλλογικών επενδύσεων.
Επιπλέον, με την απλοποίηση της διαδικασίας σύστασής των ΕΚΕΣ και την  αύξηση της ευελιξίας τους ως προς τις επιτρεπόμενες επενδύσεις, επιδιώκεται οι ΕΚΕΣ να γίνουν πιο ελκυστικές και παράλληλα να αξιοποιηθεί το ευνοϊκό φορολογικό καθεστώς που τις διέπει.
Περαιτέρω επιδιώκεται ο εκσυγχρονισμός του θεσμικού πλαισίου και η εναρμόνισή του με τα διεθνή πρότυπα και η προσέλκυση ξένων επενδυτών μέσω της τροποποίησης των διατάξεων για τις ΑΕΕΑΠ.
Επίσης, η αξιολογούμενη ρύθμιση σχετικά με την παροχή πίστωσης επιδιώκει να ρυθμίσει εκ νέου την παροχή της παρεπόμενης επενδυτικής υπηρεσίας της πίστωσης, διευρύνοντας το πλαίσιο εφαρμογής τόσο στις αγορές όσο και στα χρηματοπιστωτικά μέσα.


1.3. Αναφέρατε αναλυτικά τις κοινωνικές και οικονομικές ομάδες που επηρεάζει άμεσα και αυτές που επηρεάζει έμμεσα η αξιολογούμενη ρύθμιση και προσδιορίστε τον λόγο της επιρροής.
· Οι επενδυτές που θα έχουν την δυνατότητα να επενδύσουν σε νέα επενδυτικά εργαλεία ανάπτυξης.   
· Οι ΑΕΠΕΥ και τα πιστωτικά ιδρύματα που θα παρέχουν την υπηρεσία της πίστωσης πιο διευρυμένα.
· Οι επενδυτές που θα έχουν την δυνατότητα να αγοράζουν διευρυμένο αριθμό κινητών αξιών εισηγμένων σε οργανωμένη αγορά με την παροχή πίστωσης από την ΑΕΠΕΥ.
· Οι επιχειρήσεις που δραστηριοποιούνται στην ελληνική αγορά οι οποίες θα μπορέσουν να χρηματοδοτηθούν σε μεγαλύτερο βαθμό, μέσω της κεφαλαιαγοράς, από εγχώρια και διεθνή επενδυτικά κεφάλαια.

2. Καταλληλότητα

2.1. Αναφέρατε, εάν υπάρχουν, προηγούμενες προσπάθειες αντιμετώπισης του ίδιου ή παρόμοιου προβλήματος στην Ελλάδα και περιγράψτε αναλυτικά τα επιτυχή και τα προβληματικά σημεία των προσπαθειών αυτών
Υπάρχουν μέχρι σήμερα οι διατάξεις του ν. 2992/2002 για τα ΑΚΕΣ, του ν. 2367/1995 για τις ΕΚΕΣ, του ν. 2778/1999 για τα αμοιβαία κεφάλαια ακίνητης περιουσίας και τις ΑΕΕΑΠ και του ν. 2843/2000, ο οποίος ρύθμιζε την χορήγηση πιστώσεων μόνο για την εξόφληση του τιμήματος χρηματιστηριακής αγοράς μετοχών, που πραγματοποιούσε μέλος του Χρηματιστηρίου Αθηνών (ΧΑ), ΑΕΠΕΥ, για λογαριασμό πελάτη του στο ΧΑ και επέβαλλε την απαγόρευση από τα μέλη παροχής κάθε άλλης πίστωσης για άλλο σκοπό. Επίσης, οι λοιπές προτεινόμενες διατάξεις αποτελούν ως επί το πλείστον τροποποιήσεις υφιστάμενων διατάξεων. 

2.2. Αναφέρατε τουλάχιστον ένα παράδειγμα αντιμετώπισης του ίδιου ή παρόμοιου προβλήματος σε χώρα της Ευρωπαϊκής Ένωσης ή του ΟΟΣΑ (εφόσον υπάρχει) και αιτιολογήστε τον λόγο για τον οποίο επιλέξατε τη συγκεκριμένη χώρα. 
- Αναφορικά με τις ρυθμίσεις για τα ΑΚΕΣ ευρίσκονται αντίστοιχες στην χρηματιστηριακή αγορά του Λονδίνου και του Τορόντο.
- Αναφορικά με τις ρυθμίσεις για τις ΑΕΕΑΠ, το επενδυτικό σχήμα της διαχείρισης ακίνητης περιουσίας από εταιρείες αποκλειστικού σκοπού που εισάγονται στα χρηματιστήρια, έχει ιδιαίτερα αναπτυχθεί στις ΗΠΑ και την Αυστραλία κατά τις τελευταίες δύο δεκαετίες και πιο πρόσφατα σε Γερμανία, Βέλγιο, Γαλλία και Μεγάλη Βρετανία συνεισφέροντας τα μέγιστα στις εθνικές οικονομίες των παραπάνω χωρών. 
- Ως προς τις ρυθμίσεις για την παροχή πιστώσεων, δεν υφίσταται αντίστοιχη ρύθμιση σε χώρα της Ευρωπαϊκής Ένωσης.

2.3. Απαριθμήστε αναλυτικά τα διατάγματα και τις κανονιστικές πράξεις που πρέπει να εκδοθούν, προκειμένου να εφαρμοστεί πλήρως η αξιολογούμενη ρύθμιση και περιγράψτε για κάθε μία από αυτές τυχόν θέματα που πρέπει να προσεχθούν κατά την εφαρμογή της
- Αναφορικά με τις ρυθμίσεις για τα ΑΚΕΣ πρέπει να εκδοθούν οι κατ΄εξουσιοδότηση του νόμου αποφάσεις του Διοικητικού Συμβουλίου της Επιτροπής Κεφαλαιαγοράς που εξειδικεύουν θέματα των εισηγμένων ΑΚΕΣ και των ΕΚΕΣ.
- Αναφορικά με τις ρυθμίσεις για τις ΑΕΕΑΠ πρέπει να εκδοθούν οι κατ΄ εξουσιοδότηση του νόμου αποφάσεις του Διοικητικού Συμβουλίου της Επιτροπής Κεφαλαιαγοράς που εξειδικεύουν τα προβλεπόμενο στο νόμο.
- Σχετικά με τις ρυθμίσεις για την παροχή της πίστωσης πρέπει να εκδοθούν (α) οι κατ΄ εξουσιοδότηση του νόμου αποφάσεις του Διοικητικού Συμβουλίου της Επιτροπής Κεφαλαιαγοράς και, (β) αντίστοιχη όμοια κοινή απόφαση της Τράπεζας της Ελλάδας και της Επιτροπής Κεφαλαιαγοράς αναφορικά με τα πιστωτικά ιδρύματα για τους όρους και λεπτομέρειες της παροχής της πίστωσης.


3. Συνέπειες στην Οικονομία

3.1 Αναφέρατε αναλυτικά ποιες κατηγορίες επιχειρήσεων αφορά η αξιολογούμενη ρύθμιση
- Το νομοσχέδιο συνολικά αφορά ρυθμίσεις σχετικά με ΑΕΠΕΥ, Πιστωτικά Ιδρύματα, ΑΚΕΣ, ΕΚΕΣ, ΑΕΑΠ, ΑΕΕΔ, ΑΕΔΑΚ.

3.2 Αναφέρατε αναλυτικά την επίδραση της αξιολογούμενης ρύθμισης στη δομή της αγοράς
- Δεν αναμένεται δεδομένου ότι η πλειονότητα των προτεινόμενων ρυθμίσεων αποτελεί τροποποίηση υφιστάμενων διατάξεων του δικαίου της κεφαλαιαγοράς.

3.3 Μετρήστε το κόστος εγκατάστασης για νέες επιχειρήσεις πριν και μετά την αξιολογούμενη ρύθμιση, με την χρήση του «τυποποιημένου μοντέλου κόστους»
- Δεν είναι εφαρμοστέα.

3.4 Αναφέρατε αναλυτικά την επίδραση της προτεινόμενης ρύθμισης στις λειτουργίες της παραγωγής και του μάρκετινγκ των επιχειρήσεων
- Αναμένεται: 
· δημιουργία νέων επενδυτικών σχημάτων και σε επόμενη φάση εισαγωγή τους στο Χρηματιστήριο Αθηνών.
· αύξηση της δυνατότητας χρηματοδότησης επιχειρήσεων που δραστηριοποιούνται στην Ελλάδα.
· αύξηση του κύκλου εργασιών των ΑΕΠΕΥ και των πιστωτικών ιδρυμάτων που θα παρέχουν την υπηρεσία της πίστωσης.
· μείωση του κόστους σε κάποιες περιπτώσεις εταιρειών.

3.5. Αναφέρατε αναλυτικά και αιτιολογήστε την επίδραση της αξιολογούμενης ρύθμισης στην ανταγωνιστικότητα των επιχειρήσεων 
- Οι διατάξεις για τα επενδυτικά σχήματα των ΑΚΕΣ ΕΚΕΣ ΚΑΙ ΑΕΕΑΠ θα συμβάλλουν στην ανταγωνιστικότητα εταιρειών (εισηγμένων ή μη) επί των οποίων επενδύουν τα κεφάλαιά τους.
- Ως προς τις διατάξεις της παροχής πιστώσεων η αξιολογούμενη ρύθμιση βοηθάει στην αύξηση της ανταγωνιστικότητας των Επιχειρήσεων Παροχής Επενδυτικών Υπηρεσιών-ΕΠΕΥ και των πιστωτικών ιδρυμάτων γιατί συνδυάζει  την δυνατότητα αύξησης των αγορών των χρηματοπιστωτικών μέσων με την χορήγηση πιστώσεων από τις ΑΕΠΕΥ και τα πιστωτικά ιδρύματα και την ταυτόχρονη διασφάλιση της αποτροπής συστημικού κινδύνου, με τις προτεινόμενες ρυθμίσεις ως προς τη παροχή της υπηρεσίας. 

3.6. Προσδιορίστε το διοικητικό βάρος των επιχειρήσεων που προκαλεί ή αφαιρεί η προτεινόμενη ρύθμιση, εφαρμόζοντας το «τυποποιημένο μοντέλο κόστους» 
- Δεν αναμένεται δεδομένου ότι η πλειονότητα των προτεινόμενων ρυθμίσεων αποτελεί τροποποίηση υφιστάμενων διατάξεων του δικαίου της κεφαλαιαγοράς και επομένως έχουν ήδη ενσωματωθεί στο κόστος των επιχειρήσεων.

3.7 Προσδιορίστε ειδικότερα και μετρήστε αναλυτικά και ξεχωριστά το κόστος και τα οφέλη που θα προκύψουν από την προτεινόμενη ρύθμιση για τις μικρομεσαίες επιχειρήσεις
Δεδομένου ότι σκοπός των ΑΚΕΣ και ΕΚΕΣ είναι μεταξύ άλλων η απόκτηση συμμετοχής σε εταιρείες μεσαίου μεγέθους με προοπτικές ανάπτυξης οι εν λόγω εταιρείες θα ωφεληθούν αποκτώντας κεφάλαια ανάπτυξης και έρευνας.  

3.8. Προσδιορίστε αναλυτικά τα οφέλη ή την επιβάρυνση του κρατικού προϋπολογισμού, που αναμένεται να προκληθούν από την εξεταζόμενη ρύθμιση
Αναμένονται οφέλη από την δημιουργία επενδυτικών σχημάτων και τη συνεπακόλουθη μεγέθυνση των εσόδων του προϋπολογισμού από την αυξημένη φορολογική βάση, τα οποία δεν δύνανται να προσδιορισθούν.

3.9. Προσδιορίστε αναλυτικά τυχόν συνέπειες της προτεινόμενης ρύθμισης στην εθνική οικονομία 
Τόνωση της χρηματιστηριακής αγοράς και κατ΄ επέκταση της οικονομίας γενικότερα μέσω των ως άνω επενδυτικών σχημάτων και της ρύθμισης της παροχής πιστώσεων.


4. Συνέπειες στην κοινωνία και στους πολίτες 

4.1. Αναφέρατε τις προσδοκώμενες συνέπειες της προτεινόμενης ρύθμισης στην κοινωνία γενικά και στις επηρεαζόμενες κοινωνικές ομάδες ειδικά
Δημιουργία νέων θέσεων εργασίας με τη δημιουργία νέων επενδυτικών σχημάτων και την επαύξηση της δραστηριότητας της αγοράς. Βελτίωση της προστασίας του επενδυτικού κοινού και, στην περίπτωση των διατάξεων για τις δημόσιες προτάσεις, των μετόχων μειοψηφίας.

4.2. Αναφέρατε τα σημερινά δεδομένα για κάθε ένα τομέα και κάθε μία κοινωνική ομάδα που επηρεάζονται από την αξιολογούμενη ρύθμιση, όπως αυτά προκύπτουν από την Ελληνική Στατιστική Υπηρεσία 
Δεν έχει εφαρμογή.

4.3. Περιγράψτε ξεχωριστά και αναλυτικά τα οφέλη που αναμένεται να προκύψουν για τον πολίτη από την προτεινόμενη ρύθμιση 
Δεν έχει εφαρμογή.

4.4. Αναφέρατε τα σημεία της προτεινόμενης ρύθμισης, τα οποία επιφέρουν βελτίωση των υπηρεσιών του Κράτους προς τον πολίτη
Δεν έχει εφαρμογή.

4.5. Αναφέρατε τα σημεία της προτεινόμενης ρύθμισης, που απλουστεύουν τις διοικητικές διαδικασίες
Δεν έχει εφαρμογή.


5. Συνέπειες στο φυσικό και πολιτιστικό περιβάλλον

5.1. Περιγράψτε ξεχωριστά και αναλυτικά τις αναμενόμενες συνέπειες της αξιολογούμενης ρύθμισης για τη βιώσιμη ανάπτυξη, τη βελτίωση της ποιότητας του περιβάλλοντος και τη μείωση των περιβαλλοντικών κινδύνων
Η βελτίωση της δημοσιονομικής κατάστασης συμβάλλει στη βιώσιμη ανάπτυξη, στη βελτίωση της ποιότητας του περιβάλλοντος και στη μείωση των περιβαλλοντικών κινδύνων.

5.2. Αναφέρατε περιληπτικά τα βασικά σημεία της μελέτης περιβαλλοντικών επιπτώσεων για την προτεινόμενη ρύθμιση (εφόσον υπάρχει)
Δεδομένου ότι το προτεινόμενο σχέδιο νόμου δεν έχει άμεση επίπτωση στο φυσικό περιβάλλον, δεν απαιτείται μελέτη περιβαλλοντικών επιπτώσεων.


6. Συνέπειες στη Δημόσια Διοίκηση και την απονομή της Δικαιοσύνης

6.1. Περιγράψτε ξεχωριστά και αναλυτικά τις αναμενόμενες συνέπειες της αξιολογούμενης ρύθμισης για τη βελτίωση της λειτουργίας και της αποδοτικότητας της Δημόσιας Διοίκησης
Δεν έχει εφαρμογή.

6.2. Αναφέρατε τις αναμενόμενες συνέπειες της αξιολογούμενης ρύθμισης στον τρόπο απονομής της Δικαιοσύνης (εφόσον υπάρχουν)
Δεν έχει εφαρμογή.


7. Νομιμότητα

7.1 Αναφέρατε το πλαίσιο διατάξεων του Συντάγματος στο οποίο ενδεχομένως εντάσσεται η προτεινόμενη ρύθμιση
Άρθρο 5 του Συντάγματος.

7.2. Αναφέρατε τυχόν νομολογία των εθνικών δικαστηρίων και ιδίως του Ανωτάτου Ειδικού Δικαστηρίου, του Συμβουλίου της Επικρατείας, του Αρείου Πάγου ή του Ελεγκτικού Συνεδρίου που αφορά θέματα συναφή με την προτεινόμενη ρύθμιση
Δεν έχει εφαρμογή.

7.3. Αναφέρατε τις σχετικές διατάξεις και προβλέψεις του ευρωπαϊκού κοινοτικού δικαίου και των διεθνών συμβάσεων που έχει κυρώσει η Ελλάδα, όπως επίσης και τυχόν νομολογία του Δικαστηρίου των Ευρωπαϊκών Κοινοτήτων.
Ως προς τις διατάξεις της παροχής πιστώσεων υπάρχουν προβλέψεις στην Οδηγία 2004/39/ΕΚ του Ευρωπαϊκού Κοινοβουλίου και του Συμβουλίου "Για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου" της 21ης Απριλίου 2004 (L 145/30.4.2004) γνωστή και ως MiFID, καθώς και στην Οδηγία 2006/73/ΕΚ και τον Κανονισμό 1287/2006 που περιέχουν τα εκτελεστικά μέτρα της άνω οδηγίας.

7.4. Αναφέρατε τυχόν σχετικές προβλέψεις της Ευρωπαϊκής Σύμβασης των Δικαιωμάτων του Ανθρώπου και της νομολογίας του Ευρωπαϊκού Δικαστηρίου των Δικαιωμάτων του Ανθρώπου
Δεν υφίστανται.


8. Αρμοδιότητα

8.1. Αναφέρατε τα υπουργεία που είναι συναρμόδια για τον σχεδιασμό και την προώθηση της αξιολογούμενης ρύθμισης, αιτιολογώντας ειδικά τους λόγους συναρμοδιότητας
Υπουργείο Οικονομικών και Υπουργείο Διοικητικής Μεταρρύθμισης.

8.2. Αναφέρατε τις οργανικές μονάδες με τις οποίες υπήρξε συνεργασία του επισπεύδοντος υπουργείου κατά το στάδιο προετοιμασίας της εξεταζόμενης ρύθμισης
Γενική Δ/νση Οικονομικής Πολιτικής και Γενική Δ/νση Φορολογίας.

8.3. Αναφέρατε αναλυτικά τις υπηρεσίες, που θα είναι αρμόδιες για την εφαρμογή κάθε ξεχωριστής δράσης που προέρχεται από την εξεταζόμενη ρύθμιση
Επιτροπή Κεφαλαιαγοράς, Τράπεζα της Ελλάδος και ΕΧΑΕ.

8.4. Σε περίπτωση που η προτεινόμενη ρύθμιση προβλέπει τη σύσταση νέου φορέα, υπηρεσίας, νομικού προσώπου, επιτροπής, συμβουλίου ή άλλου συλλογικού οργάνου, αναφέρατε συνοπτικά τη γνωμοδότηση της Διυπουργικής Επιτροπής της απόφασης Πρωθυπουργού Υ169/13-1-2010 (Β’ 19) και επισυνάψτε τη μελέτη σκοπιμότητας και την οικονομοτεχνική μελέτη
Δεν υφίσταται.


9. Τήρηση Νομοτεχνικών Κανόνων και Κωδικοποίηση

9.1. Αναφέρατε τους νομοτεχνικούς κανόνες, οι οποίοι εφαρμόστηκαν κατά τη σύνταξη της προτεινόμενης διάταξης, με αναφορά στο εγχειρίδιο οδηγιών της Κεντρικής Νομοπαρασκευαστικής Επιτροπής (ΚΕ.Ν.Ε.)
Μέρος του σχεδίου νόμου εξετάστηκε από την Κ.Ε.Ν.Ε. στη συνεδρίαση της 17.12.2012 και ενσωματώθηκαν οι παρατηρήσεις που έγιναν στο προς ψήφιση σχέδιο νόμου.
Κατά τη σύνταξη των λοιπών προτεινόμενων ρυθμίσεων έχουν εφαρμοστεί οι νομοτεχνικοί κανόνες και οι οδηγίες της ΚΕΝΕ.

9.2. Προσδιορίστε τις διατάξεις που τροποποιεί, αντικαθιστά ή καταργεί η προτεινόμενη ρύθμιση και ιδίως αναφέρατε εάν υπάρχει ήδη κώδικας ρυθμίσεων συναφών με την προτεινόμενη
Επισυνάπτεται αναλυτικός πίνακας τροποποιούμενων- καταργούμενων διατάξεων.

9.3. Αναφέρατε τις εν γένει βελτιώσεις που επιφέρει η προτεινόμενη ρύθμιση στην έννομη τάξη και ειδικά τις διατάξεις που κωδικοποιεί ή απλουστεύει


9.4. Προσδιορίστε τις διατάξεις της προτεινόμενης ρύθμισης που τροποποιούν εμμέσως υφιστάμενες ρυθμίσεις, χωρίς να τις καταργούν ρητώς και αιτιολογήστε την επιλογή αυτή
Έχει γίνει προσπάθεια να γίνει ρητή παράθεση των τροποποιούμενων ή καταργούμενων διατάξεων.


10. Διαφάνεια - Κοινωνική συμμετοχή

10.1. Αναφέρατε αναλυτικά τους κοινωνικούς εταίρους και εν γένει τα ενδιαφερόμενα μέρη που κλήθηκαν να λάβουν μέρος στην διαβούλευση για την προτεινόμενη ρύθμιση

Λόγω του τεχνικού χαρακτήρα των διατάξεων των άρθρων 1-19, στη διαβούλευση έλαβαν μέρος θεσμικοί φορείς και ειδικά η Επιτροπή Κεφαλαιαγοράς, η Τράπεζα της Ελλάδος, ο Σύνδεσμος Μελών Χρηματιστηρίου Αθηνών, η Ένωση Θεσμικών Επενδυτών, η Ένωση των Επιχειρηματικών Κεφαλαίων Συμμετοχών (Venture Capitals), το Χρηματιστήριο Αθηνών, το Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ), η ένωση των Venture Capitals, η Ένωση Εισηγμένων Εταιριών και ο Σύνδεσμος Εταιριών Επενδυτικής Διαμεσολάβησης.

10.2. Περιγράψτε αναλυτικά τον τόπο, τον χρόνο και τη διάρκεια της διαβούλευσης, τους συμμετέχοντες σε αυτήν, και τη διαδικασία διαβούλευσης που επελέγη
Προφορικές συζητήσεις στο πλαίσιο συναντήσεων, ανταλλαγή απόψεων μέσω αλληλογραφίας, συχνά δε παρατηρήσεων επί γραπτών κειμένων ως σχεδίων.
Λειτούργησε δε άτυπη νομοπαρασκευαστική επιτροπή στην οποία συμμετείχαν υπάλληλοι των αρμόδιων Υπηρεσιών του Υπουργείου Οικονομικών και εκπρόσωποι των θεσμικών φορέων.

10.3. Αναφερθείτε στα αποτελέσματα της διαβούλευσης, αναφέροντας επιγραμματικά τις κυριότερες απόψεις που εκφράστηκαν υπέρ και κατά της προτεινόμενης ρύθμισης ή επιμέρους θεμάτων της
Πραγματοποιήθηκαν εκτενείς συζητήσεις κατά τις οποίες δεν εκφράστηκε αντίθετη άποψη επί του συνόλου των προτεινόμενων κυρίων ρυθμίσεων, καθώς υιοθετήθηκαν πολλές από τις προταθείσες προτάσεις.

10.4. Αναφέρατε τον σχεδιασμό που έχει γίνει για τον κοινωνικό διάλογο και τη διαβούλευση και στο στάδιο της εφαρμογής της προτεινόμενης ρύθμισης
Η κύρια αρμοδιότητα για την εφαρμογή των ρυθμίσεων ανήκει στο Υπ. Οικονομικών, την Επιτροπή Κεφαλαιαγοράς και το Χρηματιστήριο Αξιών Αθηνών, οι οποίοι συνεργάστηκαν κατά την κατάρτιση του σχεδίου νόμου.


Β: ΑΞΙΟΛΟΓΗΣΗ ΑΛΛΩΝ ΔΙΑΤΑΞΕΩΝ 

11. Γενική Αξιολόγηση

11.1 Περιγράψτε χωριστά και αναλυτικά το πρόβλημα που καλείται να αντιμετωπίσει κάθε μία «άλλη διάταξη» που περιλαμβάνεται στο προτεινόμενο σχέδιο νόμου


Άρθρο 20 παρ. 1 και 2: Πρόκειται για ενσωμάτωση του άρθρου 4 της οδηγίας 2008/8/ΕΚ, με την οποία τροποποιείται το άρθρο 14 του Κώδικα ΦΠΑ, προβλέποντας ότι, από 1.1.2013, η μακροχρόνια μίσθωση μεταφορικών μέσων προς μη υποκείμενα στο φόρο πρόσωπα φορολογείται στον τόπο εγκατάστασης του λήπτη.
Άρθρο 20 παρ. 3: Η διαδικασία της εκχώρησης εισαγωγικού δικαιώματος, όπως ισχύει, έχει διαπιστωθεί ότι χρησιμοποιείται ευρέως ως τέχνασμα για εκτεταμένη αποφυγή καταβολής στην τελωνειακή αρχή του οφειλόμενου Φ.Π.Α. εισαγωγής, με αποτέλεσμα την απώλεια εσόδων που σχετίζεται με την παράδοση αγαθών προ της θέσης τους σε ελεύθερη κυκλοφορία στην Ε.Ε. (εκχώρηση). Ειδικότερα, οι τελωνειακές αρχές επί του παρόντος προβαίνουν σε συμψηφισμό του Φ.Π.Α. που αναγράφεται στο τιμολόγιο πώλησης με το Φ.Π.Α. που αναλογεί στη φορολογητέα αξία κατά την εισαγωγή αγαθών, κάτι που με επινόηση διαφόρων τεχνασμάτων (μη απόδοση του αναλογούντος Φ.Π.Α. στη Δ.Ο.Υ., εξαφανισμένοι έμποροι κ.λ.π.) έχει οδηγήσει σε απώλεια εσόδων κατά την εν λόγω διαδικασία. Επιπλέον, ενόψει της θέσης σε εφαρμογή της προβλεπόμενης ηλεκτρονικής υποβολής τελωνειακών παραστατικών καθώς και του ελέγχου μέσω ανάλυσης κινδύνου, θεωρείται πιθανή η διεύρυνση της χρησιμοποίησης της εν λόγω διαδικασίας με σκοπό την αποφυγή καταβολής στις τελωνειακές αρχές του οφειλόμενου Φ.Π.Α. εισαγωγής.
Άρθρο 21: Πρόκειται για ενσωμάτωση διατάξεων των παραγράφων 1 και 4 της οδηγίας 2010/45/ΕΕ, με στόχο, αφενός τη διασαφήνιση ότι στην παράγραφο 3.γ του άρθρου 7 του Κώδικα ΦΠΑ, περιλαμβάνεται και η εκτέλεση πραγματογνωμοσύνης επί κινητών αγαθών, προκειμένου η μεταφορά τους σε άλλο κράτος μέλος να μη θεωρείται παράδοση και αφετέρου τη ρύθμιση ότι στις ενδοκοινοτικές παραδόσεις αγαθών ο φόρος δεν γίνεται απαιτητός κατά την είσπραξη ενδεχόμενης προκαταβολής, αλλά κατά τη διενέργεια της παράδοσης

Άρθρο 22 παρ. 1: Η υφιστάμενη ρύθμιση δεν ήταν συμβατή με το άρθρο 14 του Διαδικαστικού Κανονισμού 659/1999/22.3.1999.

Άρθρο 23 : το θεσμικό πλαίσιο για τη ρύθμιση της αγοράς παιγνίων εξελίσσεται και απαιτεί επικαιροποίηση των υφιστάμενων διατάξεων ή προσθήκη νέων. Για παράδειγμα υφιστάμενες ρυθμίσεις είτε συγκρούονται με νεότερες είτε έχουν ατονήσει ή δεν είναι πλέον απαραίτητες.
Άρθρο 24: Από τη μέχρι σήμερα λειτουργία της Επιτροπής Εποπτείας και Ελέγχου παιγνίων (Ε.Ε.Ε.Π.) έχει προκύψει σειρά θεμάτων διοικητικής και οργανωτικής φύσης που πρέπει να αντιμετωπιστούν νομοθετικά. Αυτό οφείλεται και στο γεγονός ότι μετά τη σύσταση της Επιτροπής Ελέγχου Τυχερών Παιγνίων και τις σχετικές ρυθμίσεις του ν. 3229/2004 (Α’ 38) μέχρι και την δημοσίευση του ν. 4002/2011 (Α’ 180) και του ν.4038/2012 (Α’ 14) παρήλθε σημαντικό χρονικό διάστημα χωρίς ρυθμιστική ενεργοποίηση. Έτσι, όσον αφορά τις οργανωτικές και λειτουργικές ανάγκες και δυνατότητες του ρυθμιστικού φορέα, δημιουργήθηκε κενό, το οποίο σιωπηρά οδήγησε στην απώλεια του νομοθετικού βηματισμού.
Άρθρο 25: λόγω της σε εξέλιξη διαδικασίας πλήρους αποκρατικοποίησης της ΟΠΑΠ Α.Ε., είναι αναγκαίο να δοθεί σαφήνεια στο εφαρμοστέο θεσμικό πλαίσιο της εταιρείας, ιδίως με την κατάργηση έμμεσα καταργημένων διατάξεων.

Άρθρο 26 παρ. 1, π.δ. 190/2006: Δεν είχε προσδιοριστεί ο ορισμός της Πιστοποίησης γνώσεων ασφαλιστικού, αντασφαλιστικού και συνδεδεμένου ασφαλιστικού διαμεσολαβητή, για την εγγραφή του στο Μητρώο του Επαγγελματικού Επιμελητηρίου, αλλά και στην παροχή προσήκουσας εξουσιοδότησης προς την Τράπεζα της Ελλάδος για τη ρύθμιση κάθε θέματος σχετικού με την Πιστοποίηση γνώσεων.
Άρθρο 26 παρ. 2, π.δ. 56/1985: Η μη αυτοδίκαιη παράταση της θητείας των μελών της τριμελούς Εξεταστικής Επιτροπής για την απόκτηση της άδειας άσκησης του επαγγέλματος αναλογιστή ασφαλιστικών επιχειρήσεων, έως τον διορισμό νέων μελών, δημιουργούσε πρόβλημα ιδίως στην περίπτωση που η λήξη της θητείας συμπίπτει με το χρονικό διάστημα διενέργειας εξετάσεων. Επιπλέον η διαδικασία πρότασης νέων μελών της Εξεταστικής Επιτροπής από τους ενδιαφερόμενους φορείς είναι ιδιαιτέρως χρονοβόρα και δεν είναι εφικτός ο άμεσος ορισμός νέας.

Άρθρο 27 - Τροποποιήσεις του πδ 237/1986: σήμερα διαπιστώνεται έντονα το φαινόμενο της κυκλοφορίας ανασφάλιστων αυτοκινήτων.

Άρθρο 28: Παρατηρήθηκε αδυναμία της ορισθείσης ως αρμόδιας διοικητικής υπηρεσίας να συγκεντρώσει στοιχεία και να εκφέρει απόψεις για την αντίκρουση των υποθέσεων που ήταν κατά το χρόνο δημοσίευσης του νόμου 3867/2010 και μεταγενέστερα εκκρεμείς καθώς και αυτών που αφορούσαν αξιώσεις κατά της ΕΠΕΙΑ πριν τη κατάργησή της, διότι η υπηρεσία αυτή ουδεμία εμπλοκή είχε στα θέματα εποπτείας της Ιδιωτικής Ασφάλισης ούτε την απαιτούμενη υποδομή και τεχνογνωσία διέθετε, ενώ το επιστημονικό προσωπικό της ΕΠΕΙΑ (αναλογιστές, οικονομολόγοι κλπ) μεταφέρθηκε στην Τράπεζα της Ελλάδος.

Άρθρο 32 παρ.1, 2 και 3: Κατέστη αναγκαία αποσαφήνιση των αρμοδιοτήτων που μεταβιβάστηκαν στη Διεύθυνση ΔΕΚΟ της Γενικής Διεύθυνσης Οικονομικής Πολιτικής του Υπουργείου Οικονομικών με το άρθρο έκτο του ν. 4079/2012, συνεπεία της κατάργησης της Ειδικής Γραμματείας ΔΕΚΟ, καθώς και η αποτελεσματικότερη άσκηση αυτών.

Άρθρο 37 παρ. 6: Με την παρ. 3 του άρθρου 34 του ν. 1882/1990, συστάθηκαν πεντακόσιες (500) θέσεις ειδικότητας κτηματικών υπαλλήλων των κλάδων ΠΕ, ΤΕ και ΔΕ φοροτεχνικών, με σκοπό να στελεχώσουν τις Κτηματικές Υπηρεσίες που συστάθηκαν με το π.δ. 551/1988 (Α’ 259), καθώς και τις κεντρικές και ειδικές αποκεντρωμένες υπηρεσίες του Υπουργείου Οικονομικών που είχαν ως αντικείμενο τη διοίκηση και προστασία των δημοσίων και ανταλλαξίμων κτημάτων και την εφαρμογή της νομοθεσίας περί εθνικών κληροδοτημάτων, στέγαση δημόσιων υπηρεσιών και απαλλοτριώσεων.

Άρθρο 41: Το ισχύον πρόστιμο της παραγράφου 9 του άρθρου 147 ν. 2960/2001 (Α’ 265) είναι ιδιαίτερα υψηλό και σε μεγάλο αριθμό μελών του Μητρώου Διακίνησης Πετρελαίου Θέρμανσης (ΔΙ.ΠΕ.ΘΕ.) αντιστοιχούν πολλές εκπρόθεσμες καταχωρήσεις συναλλαγών, με αποτέλεσμα το ύψος των επιβληθέντων προστίμων να καθιστά την οφειλή μη εισπράξιμη. Με την προτεινόμενη διάταξη, διατηρείται το μέχρι σήμερα ισχύον πρόστιμο των εκατό (100) ευρώ ανά φορολογικό στοιχείο για τις περιπτώσεις μη καταχώρησης ή εκπρόθεσμης καταχώρησης ή ανακριβούς καταχώρησης των συναλλαγών πετρελαίου θέρμανσης στο Πληροφοριακό Σύστημα Παρακολούθησης Πετρελαίου Θέρμανσης εντός της προθεσμίας 14 ημερών του άρθρου 73 παράγραφος 2 περίπτωση α΄, αλλά θεσπίζεται ανώτατο όριο για το ποσό του προς επιβολή προστίμου.

ΔΙΑΤΑΞΕΙΣ ΑΛΛΩΝ ΥΠΟΥΡΓΕΙΩΝ:

Άρθρο 45 παρ. 1 - ΥΠΑΑΤ: Με την υπ΄ αριθ. 2/59167/0026/18-08-2011 απόφαση του Υπουργού Οικονομικών, η πληρωμή της εν λόγω κατηγορίας δαπανών θα πρέπει να διενεργείται αποκλειστικά με χρηματικά εντάλματα. 
Επιπρόσθετα με τον ν. 4024/2011, η αποκλειστική διάθεση του πρόσθετου τέλους υπέρ του Δημοσίου για τη χορήγηση αποζημίωσης στους εν λόγω ελεγκτές δεν προβλέπεται από τις διατάξεις του εν λόγω νόμου.
Δεδομένης της ιδιαίτερης σημασίας του συστήματος των ελέγχων για την οικονομία της χώρας, η εν θέματι απασχόληση των επιθεωρητών, ελεγκτών και εποπτών εκτός ωραρίου εντάσσεται στις ειδικές περιπτώσεις, υπάγεται στην παράγραφο 3 του άρθρου 21 του ν. 4024/2011, βάση της οποίας μπορεί να καθοριστεί αποζημίωση ανά ώρα, έλεγχο κ.λ.π. και εκδίδεται η αριθ. 2/24078/0022/29-03-2012 ΚΥΑ με την οποία καθορίζονται οι αποζημιώσεις τους.
Το νέο σύστημα παρουσίασε δυσλειτουργία, δεδομένου του γεγονότος ότι, οι ελεγκτές από Υπηρεσίες όλης της χώρας όφειλαν να αποστέλλουν καταστάσεις δαπανών στις Κεντρικές Υπηρεσίες του ΥΠ.Α.Α.Τ. και κατόπιν ελέγχου να συντάσσονται νέες καταστάσεις με τις δαπάνες ανά Αποκεντρωμένη Διοίκηση και Περιφερειακή Ενότητα. Οι δε υπάλληλοι του Υπουργείου οφείλουν επιπρόσθετα να συντάσσουν και τις καταστάσεις της ΕΑΠ.
Ζήτημα προέκυψε και με τη δέσμευση πίστωσης, εφόσον οι καταστάσεις δαπανών εισέρχονταν στην Υπηρεσία κατόπιν μεγάλου χρονικού διαστήματος, με αποτέλεσμα οι δικαιούχοι των αποζημιώσεων να παραμείνουν απλήρωτοι από το Σεπτέμβριο του 2011.
άρθρο 45 παρ. 2 ΥΠΑΑΤ: Καταλογισμός υπολόγου από την ΥΔΕ λόγω μη εκκαθάρισης δαπανών αμοιβών των μελών των Επιτροπών αξιολόγησης και των γνωμοδοτικών Επιτροπών της ΚΥΑ 704/2008, εξαιτίας μη προηγούμενης δημοσίευσης τους σε ΦΕΚ, σύμφωνα με τον ν. 3469/2006.


11.2 Περιγράψτε χωριστά και αναλυτικά τους λόγους για τους οποίους κάθε «άλλη διάταξη» είναι αναγκαία και κατάλληλη να αντιμετωπίσει το αντίστοιχο πρόβλημα

Άρθρο 20 παρ. 1 και 2: Η ενσωμάτωση των διατάξεων είναι αναγκαία προκειμένου η χώρα μας να εκπληρώσει τις υποχρεώσεις της για την εφαρμογή της κοινοτικής νομοθεσίας στο εσωτερικό δίκαιο.
Άρθρο 20 παρ. 3: Με την κατάργηση της παραγράφου 4 του άρθρου 13 του Κώδικα ΦΠΑ επιδιώκεται η εξάλειψη της δυνατότητας φοροδιαφυγής και θα εξασφαλιστεί η καταβολή του ΦΠΑ στις Τελωνειακές Υπηρεσίες, κατά το χρόνο πραγματοποίησης της εισαγωγής.
Άρθρο 21: Πρόκειται για ενσωμάτωση διατάξεων των παραγράφων 1 και 4 της οδηγίας 2010/45/ΕΕ, με στόχο, αφενός τη διασαφήνιση ότι στην παράγραφο 3.γ του άρθρου 7 του Κώδικα ΦΠΑ, περιλαμβάνεται και η εκτέλεση πραγματογνωμοσύνης επί κινητών αγαθών, προκειμένου η μεταφορά τους σε άλλο κράτος μέλος να μη θεωρείται παράδοση και αφετέρου τη ρύθμιση ότι στις ενδοκοινοτικές παραδόσεις αγαθών ο φόρος δεν γίνεται απαιτητός κατά την είσπραξη ενδεχόμενης προκαταβολής, αλλά κατά τη διενέργεια της παράδοσης.
Η ενσωμάτωση της οδηγίας 2010/45/ΕΕ έχει γίνει ήδη εν μέρει με την υποπαράγραφο Ε1 της παραγράφου Ε του ν. 4093/2012 (Α’ 222) και με τις προτεινόμενες ρυθμίσεις, ολοκληρώνεται η ενσωμάτωσή της στο εσωτερικό δίκαιο και εφαρμόζεται πλήρως από 1.1.2013.

Άρθρο 22 παρ. 1: Η προτεινόμενη τροποποίηση κρίθηκε απαραίτητη προκειμένου να τηρηθεί πιστά η κοινοτική επιταγή του άρθρου 14 του Διαδικαστικού Κανονισμού «βασικοί κανόνες ανάκτησης» 659/1999/22.3.1999 το οποίο ρητά ορίζει ότι: «η ανάκτηση πραγματοποιείται αμελλητί και σύμφωνα με τις διαδικασίες της εθνικής νομοθεσίας, εφόσον αυτές εξασφαλίζουν την άμεση και πραγματική εκτέλεση της απόφασης της Επιτροπής. Διασφαλίζεται ότι η ανάκτηση διενεργείται σε κάθε περίπτωση εντός της προθεσμίας που θέτει η απόφαση της Επιτροπής, χωρίς δυνατότητα των αρμοδίων να παρεκλίνουν από αυτή. 
Επιπλέον διευκρινίζεται ότι στην περίπτωση που με την ίδια απόφαση ανάκτησης έχουν κριθεί ως μη συμβατές με την εσωτερική αγορά ενισχύσεις που αφορούν διαφορετικές δραστηριότητες του ίδιου νομικού προσώπου, οι οποίες εκ της φύσης τους εμπίπτουν στην εποπτεία και αρμοδιότητα διαφορετικών υπηρεσιών (πχ φορολογικές ρυθμίσεις, ασφαλιστικές, παραγωγικές), ως  επισπεύδουσα υπηρεσία για την πρόσκληση προς καταβολή και στη συνέχεια τη σύνταξη του χρηματικού καταλόγου είναι η υπηρεσία που εποπτεύει την κύρια δραστηριότητα του νομικού προσώπου (ανεξαρτήτως του ύψους του ανακτητέου ποσού) με την συνεργασία των λοιπών αρμοδίων υπηρεσιών, οι οποίες υποχρεούνται να προσδιορίσουν εγκαίρως και να ενημερώσουν την επισπεύδουσα υπηρεσία για τα ανακτητέα ποσά που αφορούν τις εποπτευόμενες από αυτές δραστηριότητες.
Με την παράγραφο 2 του άρθρου 22 γίνεται ρητή υπενθύμιση αναφορικά με το ζήτημα της καταβολής μερίσματος για τη χρήση 2012 από τα πιστωτικά ιδρύματα που συμμετέχουν στον πρώτο πυλώνα του προγράμματος για τη ρευστότητα της πραγματικής οικονομίας σύμφωνα με τις διατάξεις του ν. 3723/2008.
Με την παράγραφο 3 του άρθρου 22 ρυθμίζονται ζητήματα που αφορούν τη μεταγραφή των πράξεων μεταβίβασης στα οικεία υποθηκοφυλακεία και κτηματολογικά γραφεία περιουσιακών στοιχείων μεταξύ πιστωτικών ιδρυμάτων κατ΄ εφαρμογή των μέτρων εξυγίανσης του ν. 3601/2007, από την έναρξη ισχύος του νόμου 4021/2011 που τροποποίησε τον ν. 3601/2007. Προτείνεται η τροποποίηση του άρθρου 63Δ ν. 3601/2007 στη βάση της αναλογικής εφαρμογής των διατάξεων που ήδη υπάρχουν και έχουν εφαρμοστεί με επιτυχία στο παρελθόν για τη συγχώνευση πιστωτικών ιδρυμάτων, δεδομένου ότι η διαδικασίες εξυγίανσης τραπεζών έχουν στενή ομοιότητα με συγχώνευση ή απόσχιση και απορρόφηση κλάδου (ων) πιστωτικού ιδρύματος.
Η ισχύς της διάταξης καλύπτει όλες τις μορφές εξυγίανσης πιστωτικού ιδρύματος από του χρόνου έναρξης ισχύος του άρθρου 63Δ, ώστε να λύσει χρονίζοντα προβλήματα στις εξυγιάνσεις των τραπεζών Proton, ΤΤ ΒΑΝΚ και Αγροτικής καθώς και όσες πιθανώς να γίνουν στο μέλλον.

Άρθρο 23: Είναι αναγκαία η νομοθετική αντιμετώπιση θεμάτων διοικητικής και οργανωτικής φύσης λειτουργίας της Ε.Ε.Ε.Π, η βελτίωση και τακτοποίηση της υφιστάμενης νομοθετικής ύλης με την κατάργηση προϋφισταμένων ρυθμίσεων. Τέλος, αποσαφηνίζεται και συμπληρώνεται το πλαίσιο και προσδιορίζονται τα εργαλεία ελέγχου που είναι απαραίτητα για την αποτελεσματική εφαρμογή των διατάξεων στην αγορά των παιγνίων, σύμφωνα με τις συνθήκες που επικρατούν σήμερα στο διεθνή χώρο σε σχέση με τη διεξαγωγή τους.
Άρθρο 24: Με την εισαγόμενη διάταξη η Ε.Ε.Ε.Π αποκτά ένα πρώτο πυρήνα προσωπικού, αποσαφηνίζεται ο χαρακτήρας των προβλεπόμενων περιορισμών στις δραστηριότητες μελών της Ε.Ε.Ε.Π, εξειδικεύονται καθώς επίσης θέματα του Οργανισμού αυτής.
Άρθρο 25: Η διάταξη κρίθηκε απαραίτητη προκειμένου να διασφαλιστεί η συμβατότητα της νομοθεσίας για τα τυχερά παίγνια με το ευρωπαϊκό δίκαιο και τις αρχές που διέπουν τη Συνθήκη για τη Λειτουργία της Ευρωπαϊκής Ένωσης (ΣΛΕΕ). Επίσης, τροποποιείται το θεσμικό πλαίσιο διεξαγωγής τυχερών παιγνίων κατά τρόπο που να πληροί τις προϋποθέσεις της αρχής της αναλογικότητας και της απαγόρευσης των διακρίσεων, διασφαλίζοντας την επίτευξη των σκοπών κατά τρόπο συνεπή και συστηματικό.

Άρθρο 26 παρ. 1 π.δ 190/06: Με την προτεινόμενη διάταξη αποσαφηνίζεται ότι η Πιστοποίηση γνώσεων αποτελεί ένα από τα απαραίτητα στοιχεία για την εγγραφή του διαμεσολαβητή στο Μητρώο, σε αρμονία αφενός με την ευρωπαϊκή νομοθεσία περί ασφαλιστικής διαμεσολάβησης και αφετέρου με τη νομοθεσία για την απελευθέρωση των κλειστών επαγγελμάτων, η οποία επιτρέπει τη θέσπιση κριτηρίων τα οποία πρέπει να πληρούνται για να επιτρέπεται η άσκηση του επαγγέλματος του ασφαλιστικού διαμεσολαβητή. 
Άρθρο 26 παρ. 3: Καθίσταται αναγκαία η θέσπιση της υποχρέωσης των πιστωτικών συνεταιρισμών να καθορίζουν στο καταστατικό τους μία μέθοδο αποτίμησης που πρέπει να ακολουθείται, προκειμένου να προσδιορίζεται η αξία των συνεταιριστικών μερίδων. Με τον τρόπο αυτό υπάρχει πραγματική απεικόνιση της οικονομικής κατάστασης του πιστωτικού συνεταιρισμού.

Άρθρο 27- Τροποποιήσεις του π.δ. 237/1986
Καθίσταται υποχρεωτική η ασφάλιση όλων των αυτοκινήτων διαρκώς από τη χορήγηση της άδειας κυκλοφορίας αυτών. Προτείνεται επίσης η τροποποίηση της παρ. 4 του άρθρου 5, με σκοπό να υπάρξει εναρμόνιση όσον αφορά στις διοικητικές κυρώσεις που προβλέπονται για τα ανασφάλιστα οχήματα μεταξύ του π.δ. και του κ.ο.κ., ώστε να μην υπάρχει σύγχυση στην εφαρμογή των δύο αυτών νομοθετημάτων. Για την πάταξη του φαινομένου της κυκλοφορίας ανασφάλιστων οχημάτων καθορίζεται η ζεύξη των αρχείων κυκλοφορούντων και ασφαλιζομένων οχημάτων από δημόσια αρχή, η οποία θα ορισθεί ως αρμόδια για το έργο αυτό, η οποία θα απευθύνεται γραπτά στον παρανομούντα ιδιοκτήτη καλώντας τον να προβεί στην ασφάλιση του οχήματός του εντός συγκεκριμένου σύντομου χρονικού διαστήματος. Σε περίπτωση μη συμμόρφωσής του πρέπει να επιβάλλεται πρόστιμο, επαναλαμβανόμενο μέχρι τη συμμόρφωση. Τέλος καθιερώνεται υποχρέωση τακτικών ελέγχων για τον εντοπισμό των ανασφαλίστων πραγματοποιούμενη περισσότερες φορές στη διάρκεια του έτους.

Άρθρο 29 Τροποποιήσεις του ν. 1667/1986
Καθίσταται αναγκαία η θέσπιση της υποχρέωσης των πιστωτικών συνεταιρισμών να καθορίζουν στο καταστατικό τους μία μέθοδο αποτίμησης που πρέπει να ακολουθείται, προκειμένου να προσδιορίζεται η αξία των συνεταιριστικών μερίδων. Με τον τρόπο αυτό υπάρχει πραγματική απεικόνιση της οικονομικής κατάστασης του πιστωτικού συνεταιρισμού.

Άρθρο 30: Με την παρ. 1 ρυθμίζεται η ατέλεια στην διαγραφή των υπερεξασφαλίσεων των δανείων που είχε συνάψει η Αγροτική Τράπεζα της Ελλάδος. 
Με την παρ. 2 του άρθρου 30 καταργείται η υποχρέωση κοινοποίησης προγραμμάτων πλειστηριασμού στην ΑΤΕ, η οποία δημιουργεί πρόσθετες διατυπώσεις και επιπλέον κόστος.
Με την παρ. 3 του άρθρου 30 καταργείται ο Οργανισμός προσωπικού της Αγροτικής Τράπεζας της Ελλάδος από την ημερομηνία που αυτή τέθηκε σε καθεστώς ειδικής εκκαθάρισης, δηλαδή από 27.7.2012.

Άρθρο 31: Η παρούσα διάταξη κρίθηκε αναγκαία, καθώς ορίζεται η εποπτική αρχή για την εφαρμογή του Κανονισμού 260/2012 και προβλέπονται οι σχετικές κυρώσεις.

Άρθρο 32: Με την προτεινόμενη διάταξη της παραγράφου 1 επιδιώκεται η αποσαφήνιση των αρμοδιοτήτων που μεταβιβάστηκαν στη Διεύθυνση ΔΕΚΟ της Γενικής Διεύθυνσης Οικονομικής Πολιτικής του Υπουργείου Οικονομικών με το άρθρο έκτο του ν. 4079/2012, συνεπεία της κατάργησης της Ειδικής Γραμματείας ΔΕΚΟ, καθώς και η αποτελεσματικότερη άσκηση αυτών. Στο πλαίσιο αυτό προβλέπεται η διαδικασία εισήγησης στη Διυπουργική Επιτροπή Αναδιαρθρώσεων και Αποκρατικοποιήσεων (ΔΕΑΑ) και αλλάζει η συγκρότηση της Τριμελούς Επιτροπής εκτέλεσης και παραλαβής της σύμβασης. 
Περαιτέρω, με την παράγραφο 2, διευκρινίζονται οι αρμοδιότητες της Διεύθυνσης ΔΕΚΟ και προβλέπεται ρητά ότι η εν λόγω Διεύθυνση υποστηρίζει γραμματειακά τη ΔΕΑΑ, τον Υπουργό Οικονομικό στο ρόλο του ως εισηγητή της ΔΕΑΑ και ασκεί τις αρμοδιότητες του Α’ και Β΄ Τμήματος της πρώην Ειδικής Γραμματείας Αποκρατικοποιήσεων. Κατά την άσκηση των ως άνω αρμοδιοτήτων της, η Διεύθυνση ΔΕΚΟ μπορεί να ζητά τη συνδρομή κάθε άλλης καθ’ ύλην αρμόδιας Υπηρεσίας ή φορέα, συμπεριλαμβανομένου του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ).  
Με την παράγραφο 3 προσδιορίζεται η συμμετοχή του ΤΑΙΠΕΔ στη διαδικασία έκδοσης των αποφάσεων της ΔΕΑΑ καθώς και στη διαδικασία βελτίωσης του θεσμικού περιβάλλοντος προς το σκοπό της επιτυχέστερης εφαρμογής του προγράμματος αποκρατικοποιήσεων. Ειδικά ως προς τη μεταβίβαση ακινήτων τα οποία δεν προσδιορίζονται ρητά στο Μεσοπρόθεσμο Πλαίσιο, η σχετική εισήγηση του ΤΑΙΠΕΔ θα περιλαμβάνει και επαρκή αιτιολογία για την επιλογή των συγκεκριμένων ακινήτων, βασιζόμενη, ιδίως, στο νομικό καθεστώς αυτών και στο προσδοκώμενο όφελος από την αποκρατικοποίηση αυτών.
Σύμφωνα με την περ. ζ΄ της παρ. 1 του άρθρου 5 του ν. 3986/2011, το Ταμείο έχει τη δυνατότητα να εισφέρει περιουσιακά στοιχεία του σε ανώνυμη εταιρία και στη συνέχεια να πωλήσει τις μετοχές που θα λάβει ως αντάλλαγμα. Με την παράγραφο 4 προβλέπεται ότι, εάν η ανώνυμη εταιρία, στην οποία θα εισφέρει ένα ακίνητό του το Ταμείο, έχει άλλα ακίνητα, όμορα προς αυτό του Ταμείου, είναι δυνατή η έκδοση κοινού ΕΣΧΑΔΑ και για το ακίνητο του Ταμείου και για τα ακίνητα της εταιρίας, υπό την απαραίτητη προϋπόθεση ότι όλα αυτά τα ακίνητα θα αποτελέσουν αντικείμενο κοινής εκμετάλλευσης, ώστε να διασφαλίζεται ενιαία διαδικασία και κοινά κριτήρια καθορισμού επενδυτικής ταυτότητας ακινήτων και επιτυγχάνεται η συνολική αξιοποίηση της ακίνητης περιουσίας της εταιρίας. Με την πρόβλεψη της έκδοσης του Προεδρικού Διατάγματος με το οποίο θα εγκρίνεται το ΕΣΧΑΔΑ μόνο μετά την ολοκλήρωση της εισφοράς του ακινήτου στην ανώνυμη εταιρία, εξασφαλίζεται ότι η  εταιρία δεν θα ωφεληθεί από την έκδοση ΕΣΧΑΔΑ, αν για οποιοδήποτε λόγο ματαιωθεί η εισφορά σ’ αυτή του ακινήτου του Ταμείου. 
Η προτεινόμενη ρύθμιση της παραγράφου 5 αποσκοπεί στην υποβοήθηση των υπό αποκρατικοποίηση εταιρειών που περιλαμβάνονται στα ΜΠΔΣ 2011-2015 και 2013-2016 καθώς και του έργου των διοικήσεων τους, ώστε, χωρίς τους νομικούς κινδύνους που συνεπάγεται η συσσώρευση ανεξόφλητων οφειλών του παρελθόντος προς φορείς του Δημοσίου, να καταστεί δυνατή η κατά το συντομότερο δυνατό χρόνο αξιοποίησή τους προς όφελος της εθνικής οικονομίας. Η συγκεκριμένη ρύθμιση αφορά ιδίως σε εταιρίες που ανήκουν εξολοκλήρου σχεδόν στο Δημόσιο, αντιμετωπίζουν χρόνια προβλήματα ρευστότητας και έχουν συσσωρεύσει ζημίες και ανεξόφλητες οφειλές προς το ίδιο το Δημόσιο. 
Άρθρο 32 παρ. 6: Με την προτεινόμενη τροποποίηση του ν. 4024/2011 διευκρινίζεται, για λόγους ασφάλειας δικαίου, ότι στα νομικά πρόσωπα που απαριθμούνται στις περιπτώσεις αα) και ββ) της περίπτωσης β) της παρ.1 του άρθρου 31 του νόμου αυτού περιλαμβάνεται και το ΤΑΙΠΕΔ, το οποίο αποτελεί νομικό πρόσωπο από αυτά της παρ. 3 του άρθρου 1 του ν.3429/2005.
Άρθρο 32 παρ. 7: Για λόγους ασφάλειας δικαίου και αποσαφήνισης του νομικού πλαισίου που διέπει τη βαθμολογική και μισθολογική εξέλιξη του προσωπικού των εταιριών των οποίων οι μετοχές έχουν μεταβιβαστεί στο ΤΑΙΠΕΔ ή τα δικαιώματα ψήφου επ'αυτών ασκούνται από το ΤΑΙΠΕΔ κρίνεται σκόπιμη η διευκρίνιση που επέρχεται με την προτεινόμενη διάταξη, με την οποία  διασφαλίζεται ότι για όσο χρόνο οι εν λόγω εταιρίες δεν έχουν αποκρατικοποιηθεί, το κόστος λειτουργίας τους, το οποίο εξακολουθεί, εν τοις πράγμασι, να βαραίνει το Δημόσιο, δεν θα αυξηθεί.
Με την προτεινόμενη παράγραφο 8, προστίθεται στο άρθρο 120 του ν.2533/1997 (Α’ 228) παράγραφος 10, με την οποία προβλέπεται η δυνατότητα απόσχισης του κλάδου των αφορολόγητων και φορολογημένων πωλήσεων (κλάδος ταξιδιωτικού εμπορίου) και η υπεισέλευση της αποκτώσας εταιρείας στα δικαιώματα και τις υποχρεώσεις της εισφέρουσας εταιρείας που απορρέουν από τη «Σύμβαση Παραχώρησης» και το υφιστάμενο νομοθετικό και κανονιστικό πλαίσιο. H προτεινόμενη ρύθμιση είναι απαραίτητη προκειμένου να καταστεί δυνατή η απόσχιση, βάσει του ν.δ. 1297/1972 (Α’ 217) του κλάδου του ταξιδιωτικού εμπορίου -ήτοι των πωλήσεων αφορολόγητων και φορολογημένων ειδών- και της μεταφοράς των δικαιωμάτων και υποχρεώσεων  που απορρέουν από το εκδοθέν νομοθετικό και κανονιστικό πλαίσιο και από τη Σύμβαση Παραχώρησης και την εισφορά του, σε θυγατρική της εταιρεία.

Άρθρο 33: Με την παράγραφο 1 τίθενται τα χωροταξικά κριτήρια για τη στέγαση των Δημόσιων Οικονομικών Υπηρεσιών (Δ.Ο.Υ.) του Υπουργείου Οικονομικών. Με σκοπό την επιτυχή διενέργεια διαγωνισμών εξεύρεσης ακινήτων για τη στέγαση των Υπηρεσιών αυτών, ψηφίζεται η παρούσα διάταξη, ώστε να ορίζονται κανόνες προσδιορισμού της περιοχής αναζήτησης των ακινήτων. Οι κανόνες αυτοί, θα έχουν ως βάση τον συνδυασμό της χωρικής αρμοδιότητας έκαστης Δ.Ο.Υ. και της νέας οργανωτικής δομής της χώρας όπως ισχύει μετά την εφαρμογή των διατάξεων του ν.3852/2010. Η προτεινόμενη διάταξη, θα επιτρέψει την διεύρυνση του πεδίου αναζήτησης των ακινήτων, με άμεσο αντίκτυπο στην ευκολότερη εξεύρεση ακινήτου, την αύξηση του ανταγωνισμού και εντέλει θα επιτρέψει στο Δημόσιο να επιτύχει χαμηλότερα μισθώματα, με αντίστοιχο δημοσιονομικό όφελος. Στις περιπτώσεις όπου η χωρική αρμοδιότητα μιας Δ.Ο.Υ. εκτείνεται σε ιδιαίτερα μεγάλη έκταση (π.χ. η Δ.Ο.Υ. Ελευσίνας περιλαμβάνει το Δήμο Ελευσίνας και το Δήμο Μεγάρων, ο οποίος εκτείνεται μέχρι την Κόρινθο, η Δ.Ο.Υ. Α-Β Πειραιά περιλαμβάνει το Δήμο Πειραιά και το Δήμο Κυθήρων, ο οποίος είναι νησί και βρίσκεται σε μακρινή απόσταση), καθορίζονται ειδικοί περιοριστικοί όροι, ώστε η Δ.Ο.Υ. να χωροθετείται πλησίον του μεγαλύτερου κέντρου επιχειρηματικής δραστηριότητας, όπου λαμβάνει χώρα και η μεγαλύτερη παραγωγή εσόδων για τη Δ.Ο.Υ.
Άρθρο 33 παρ. 2: Με το άρθρο 3 παρ. 23α ν.4092/2012 θεσπίστηκε η υποχρεωτική προκαταβολή ποσοστού 20% επί των επιβαλλόμενων με πράξεις των Κτηματικών Υπηρεσιών προστίμων ή αποζημιώσεων, για το παραδεκτό της άσκησης των σχετικών ενδίκων βοηθημάτων. Προκειμένου να θεραπευτούν ζητήματα αδυναμίας καταβολής της οριζόμενης στο νόμο προκαταβολής, προτείνεται η θέσπιση ανώτατου ορίου τριάντα χιλιάδων (30.000) ευρώ, στο οποίο μπορεί να ανέλθει το προκαταβλητέο για την παραδεκτή άσκηση ενδίκου βοηθήματος ποσό. Η προτεινόμενη τροποποίηση συνιστά δίκαιο μέτρο για την εξασφάλιση της απρόσκοπτης πρόσβασης των πολιτών στη Δικαιοσύνη, όπου και θα κριθεί οριστικά η διαφορά τους με την Πολιτεία. Παράλληλα διορθώνεται νομοτεχνική αστοχία που είχε χωρήσει στο ν. 4111/2013 ώστε να καταλαμβάνονται από τη ρύθμιση όλα τα ένδικα βοηθήματα και όχι μόνο τα ένδικα μέσα. Τέλος, κρίνεται απαραίτητη η πρόβλεψη μεταβατικής περιόδου 15 ημερών συνεπεία της θέσης ανώτατου ορίου στο προκαταβαλλόμενο ποσό για την άσκηση των ενδίκων βοηθημάτων.
Η διάταξη της παραγράφου 3 του άρθρου 33 αποσκοπεί στο να καταστήσει πιο ευέλικτη τη διαδικασία τροποποίησης του κανονισμού εσωτερικής υπηρεσίας της Επιτροπής Ολυμπίων και Κληροδοτημάτων (Ε.Ο.Κ.), με τον οποίο προβλέπονται οι όροι και οι προϋποθέσεις παραχώρησης των αιθουσών του Ζαππείου Μεγάρου και των εκτάσεων της Ε.Ο.Κ. σε συγκεκριμένες υπηρεσίες και φορείς, με γνώμονα το σεβασμό στη βούληση του ευεργέτη Ευαγγέλη Ζάππα και την προστασία και διαφύλαξη της κοινωφελούς περιουσίας που κατέλειπε για την εκπλήρωσή της.
Άρθρο 33 παρ. 5: Με την προτεινόμενη διάταξη προβλέπεται η καταβολή αποζημίωσης, στους κατά νόμο δικαιούχους για τη χρήση ακινήτων, η οποία έγινε για τη στέγαση Υπηρεσιών της Γενικής Γραμματείας Παιδείας και Θρησκευμάτων, Πολιτισμού και Αθλητισμού για το διάστημα από 1.7.2012 μέχρι και 31.12.2013, εφόσον οι Υπηρεσίες της Γενικής Γραμματείας Παιδείας και Θρησκευμάτων, Πολιτισμού και Αθλητισμού εξακολουθούν να κάνουν χρήση αυτών.

Άρθρο 34: Με τις προτεινόμενες διατάξεις επαναδιατυπώνεται το άρθρο 82 Α του Κώδικα Είσπραξης Δημοσίων Εσόδων, όπως αυτό προστέθηκε με τις διατάξεις του άρθρου 10 του ν. 3943/2011.
Με τις ανωτέρω διατάξεις σκοπείται η επιτάχυνση της διαδικασίας εκκαθάρισης των επί σειρά ετών σωρευμένων ληξιπροθέσμων οφειλών προς το Δημόσιο από εκείνες που πραγματικά και εμπεριστατωμένα θεωρούνται επισφαλείς, προκειμένου  το Δημόσιο να διαθέτει μια ολοκληρωμένη, διαφανή, αποτελεσματική και ελέγξιμη διαδικασία είσπραξης των οφειλών βάσει της οποίας θα στοχοθετεί και θα λογοδοτεί, λαμβάνοντας υπόψη και τα προβλεπόμενα στο Παράρτημα V_2_EΛΛ του ν. 4046/2012. Περαιτέρω οι διατάξεις αυτές εναρμονίζονται με τις νομοθετικές μεταβολές που επήλθαν μετά την ψήφιση των τροποποιούμενων διατάξεων όπως η σύσταση της Γενικής Γραμματείας Δημοσίων Εσόδων και η σύσταση της Επιχειρησιακής Μονάδας Είσπραξης, ως ειδικής αποκεντρωμένης υπηρεσίας, αρμόδιας για την επιδίωξη της είσπραξης των οφειλών που καθορίζονται ως ιδιαίτερα σημαντικού ύψους. 

Άρθρο 35 ΚΕΔΕ: Με τη διάταξη της παραγράφου 1, θεσπίζεται η δυνατότητα κοινοποίησης των προβλεπόμενων στα άρθρα 30 και 30 Α του ν.δ. 356/1974 κατασχέσεων στα χέρια τρίτων και Πιστωτικών Ιδρυμάτων με ηλεκτρονικά μέσα, καθώς και της δήλωσης αυτών σύμφωνα με το άρθρο 32 του ανωτέρω νομοθετικού διατάγματος, όπως θα οριστούν λεπτομέρειες με απόφαση του Υπουργού Οικονομικών, με σκοπό την απλοποίηση, την επιτάχυνση των διαδικασιών είσπραξης καθώς και την εξοικονόμηση δαπανών. 
Η εισαγόμενη διάταξη της παραγράφου 2 του άρθρου 35 στοχεύει να αναβαθμίσει την κατάταξη του Δημοσίου κατά τη ρευστοποίηση των περιουσιακών στοιχείων των οφειλετών του, συγχρόνως, όμως, παρά τις υφιστάμενες ανάγκες, η αναβάθμιση αυτή περιορίζεται μόνο στον οφειλόμενο Φ.Π.Α προκειμένου να μη διαταραχθεί σε σοβαρό βαθμό το υφιστάμενο καθεστώς των λοιπών προνομίων κατάταξης.  
Με τις  ρυθμίσεις της παραγράφου 3 του άρθρου 35 εισάγεται η νόμιμη υποχρέωση προς άμεση καταβολή στο Δημόσιο του συνόλου των απαιτήσεών του που έχουν καταταγεί επί πλειστηριάσματος ως εισπρακτέες. Η ρύθμιση εισάγεται με αναδρομική εφαρμογή επί παλαιοτέρων και εκκρεμών (δηλ. μη τελεσίδικων) πινάκων κατάταξης, προκειμένου να γίνει άμεση είσπραξη και των δημοσίων εσόδων που «λιμνάζουν» επί χρόνια στο Ταμείο Παρακαταθηκών.

Άρθρο 36: Με στόχο τον καλύτερο συντονισμό και την αποδοτικότερη λειτουργία  Υπηρεσιών του Υπουργείου Οικονομικών, για την αύξηση των δημοσίων εσόδων και την πάταξη της φοροδιαφυγής, ρυθμίζονται θέματα αυτών, ως εξής :
Με την παρ. 1 του άρθρου 36 αποσπάται από το σημερινό ΔΕΚ Αθηνών μία υποδιεύθυνση και έξι τμήματα ελέγχου και μεταφέρονται στην υπηρεσία φορολογικού ελέγχου, με τίτλο «Κέντρο Ελέγχου Φορολογουμένων Μεγάλου Πλούτου (Κ.Ε.ΦΟ.ΜΕ.Π.)». 
Με την παρ. 2 του άρθρου 36 η Δ.Ο.Υ. Μεγάλων Επιχειρήσεων μετατρέπεται σε ειδική αποκεντρωμένη υπηρεσία φορολογικού ελέγχου, ανασυγκροτείται και μετονομάζεται σε «Κέντρο Ελέγχου Μεγάλων Επιχειρήσεων (Κ.Ε. ΜΕ.ΕΠ.)». 
Με την παρ. 3 του άρθρου 36 τα Διαπεριφερειακά Ελεγκτικά Κέντρα (Δ.Ε.Κ.) Αθηνών και Θεσσαλονίκης ανασυγκροτούνται και περιέρχονται σε αυτά, εκτός από τον έλεγχο και οι  αρμοδιότητες της αναγκαστικής είσπραξης των βεβαιωμένων από αυτά οφειλών.
Με τις παρ. 4-9 του άρθρου 36 ρυθμίζονται λειτουργικά και οργανωτικά θέματα Υπηρεσιών του Υπουργείου Οικονομικών. 
Με την παρ. 10 του άρθρου 36  περιορίζεται το είδος των πιστοποιητικών και βεβαιώσεων που εκδίδονται από τις Δ.Ο.Υ. Οι παραπάνω ενέργειες είναι απολύτως απαραίτητες, λόγω της αναδιοργάνωσης των Δ.Ο.Υ., του περιορισμού του αριθμού αυτών και της ανάγκης απεμπλοκής τους από ενέργειες που δεν συμβάλλουν ή συμβάλλουν ελάχιστα στο κύριο έργο τους, το οποίο είναι η επιβολή, ο έλεγχος και η είσπραξη των φορολογικών εσόδων.
Με την παρ. 11 του άρθρου 36 επιδιώκεται η άμεση εξυπηρέτηση των Ειδικών Επιτροπών Κοινωνικής Αρωγής, που λειτουργούν στους Οργανισμούς Τοπικής Αυτοδιοίκησης (Ο.Τ.Α.), με την χορήγηση των απαραίτητων γι’ αυτές στοιχείων από τις Υπηρεσίες του Υπουργείου Οικονομικών, χωρίς να χρειάζεται η συμμετοχή υπαλλήλων των  Υπηρεσιών αυτών στην συγκρότησή τους.
Άρθρο 36 παρ. 12: Στις δίκες που αφορούν αδικήματα φοροδιαφυγής όπως η απόκρυψη καθαρών εισοδημάτων από οποιαδήποτε πηγή, η παράλειψη υποβολής ή η υποβολή ανακριβούς δήλωσης στην φορολογία εισοδήματος, η παράλειψη απόδοσης ή η ανακριβής απόδοση Φ.Π.Α., ως μάρτυρας παρίσταται εκπρόσωπος της ελεγκτικής αρχής. Στην πράξη, ωστόσο, έχει παρατηρηθεί ότι η υποχρεωτική παράσταση μαρτύρων στο ακροατήριο - και μάλιστα σε εργάσιμες ημέρες και ώρες - διαταράσσει την εύρυθμη λειτουργία των ελεγκτικών αρχών, αποσπά τους υπαλλήλους από τα κύρια καθήκοντά τους και εν τέλει αντιστρατεύεται τον σκοπό του νομοθέτη, ο οποίος συνίσταται στην σύλληψη και τον κολασμό κατά το δυνατόν μεγαλύτερου τμήματος της φοροδιαφυγής και όχι στην εμπλοκή σε ατέρμονες δικονομικές διαδικασίες. Με τις διατάξεις της παραγράφου 12 του άρθρου 36, προβλέπεται ότι στις δίκες που αφορούν αδικήματα των άρθρων 17 και 18 του παρόντος νόμου, η εμφάνιση του μάρτυρα στο ακροατήριο δεν είναι υποχρεωτική, εφόσον έχει λάβει χώρα έγγραφη ενημέρωση του αρμόδιου εισαγγελέα ή του δικαστηρίου εκ μέρους του Προϊσταμένου της Αρχής που διενήργησε τον έλεγχο σχετικά με την διάρκεια της απόκρυψης των εισοδημάτων που απεκρύβησαν ή την διάρκεια της μη απόδοσης ή ανακριβούς απόδοσης ή διακράτησης του μη αποδοθέντος ή ανακριβώς αποδοθέντος ή διακρατηθέντος φόρου προστιθέμενης αξίας, φόρου κύκλου εργασιών, καθώς και των παρακρατούμενων και επιρριπτόμενων φόρων, τελών ή εισφορών και την πληρωμή τέτοιων φόρων, τελών και εισφορών με τις κάθε είδους προβλεπόμενες προσαυξήσεις, τέλη και πρόστιμα επ’ αυτών, τρεις τουλάχιστον ημέρες πριν από την δικάσιμο. Και τούτο, διότι, κατά ρητή νομοθετική πρόβλεψη, η διάρκεια της απόκρυψης, μη απόδοσης ή ανακριβούς απόδοσης των οφειλόμενων φόρων, τελών ή εισφορών λαμβάνονται υπόψη κατά το στάδιο επιμέτρησης της ποινής, η δε εκ των υστέρων πληρωμή αυτών δύναται υπό προϋποθέσεις να οδηγήσει στην εξάλειψη του αξιοποίνου.
Άρθρο 36 παρ. 13: Για να αποκτήσουν τη δυνατότητα χρήσης επιβατικού ΙΧ αυτοκινήτου σε έκτακτες περιπτώσεις σύμφωνα με τις διατάξεις του εδαφίου δ΄ της περίπτωσης Β΄ της παραγράφου 2 του άρθρου 7 του νόμου 2685/1999 (Α’ 35) και οι ελεγκτές της Δ.Ο.Υ Μεγάλων Επιχειρήσεων, οι οποίοι πρέπει να πραγματοποιήσουν  εντός του 2013 πολύ μεγάλο αριθμό ελέγχων, που έχει μάλιστα καταγραφεί και ως μνημονιακή υποχρέωση της Χώρας μας.

Άρθρο 37: Στα πλαίσια των μνημονιακών υποχρεώσεων της χώρας σχετικά με την επαυξημένη αυτονομία του Γενικού Γραμματέα Δημοσίων Εσόδων, η παρούσα διάταξη είναι αναγκαία και κατάλληλη προκειμένου για τον εκσυγχρονισμό της φορολογικής διοίκησης και τη συνακόλουθη επαύξηση της παραγωγικότητας και της αποδοτικότητάς της ως προς τη συλλογή των φόρων. 
Άρθρο 37 παρ. 6: Ενόψει της εκτυλισσόμενης αναδιάρθρωσης των δομών του Υπουργείου Οικονομικών και της αυξημένης ανάγκης στελέχωσης του συνόλου των Υπηρεσιών του, απαλείφεται η ειδικότητα του Κτηματικού από τον κλάδο των Εφοριακών και συμπεριληφθούν οι οργανικές θέσεις των υπαλλήλων που φέρουν την εν λόγω ειδικότητα στο σύνολο των οργανικών θέσεων των Εφοριακών χωρίς ειδικότητα, προκειμένου να διευκολυνθεί η αξιοποίηση όλων των υπαλλήλων από την Υπηρεσία σύμφωνα με τις συνεχώς αναδιαμορφούμενες ανάγκες της.

Άρθρο 38 παρ. 1: Για την αποφυγή παρερμηνειών αφενός, λόγω των διαφορετικών απόψεων που διατυπώνονται από σχετικούς φορείς, και για τη διασφάλιση των συμφερόντων του Δημοσίου αφετέρου, γίνεται νομοθετική ρύθμιση του θέματος, ώστε για το έτος 2013 να καθιερωθεί με ρητή διάταξη νόμου η υποχρέωση προσκόμισης από τα φυσικά πρόσωπα του εκκαθαριστικού του ΕΤΑΚ έτους 2009, αντί του πιστοποιητικού του άρθρου 48 του ν. 3842/2010.
Άρθρο 38 παρ. 2: το ποσό του Ε.Ε.Τ.Η.Δ.Ε. που καταβάλλεται για το έτος 2011 και υπολογίστηκε βάσει των στοιχείων (εμβαδού, τιμής ζώνης και παλαιότητας) του ακινήτου που ήταν γνωστά στη ΔΕΗ ή στους εναλλακτικούς προμηθευτές ρεύματος κατά την 17/9/2011, επανυπολογίζεται με βάση γεγονότα που αποδεικνύονται από στοιχεία που προσκομίζει ο υπόχρεος ότι συνέτρεχαν κατά την ως άνω ημερομηνία και με βάση τα οποία, αν ήταν γνωστά στη ΔΕΗ ή στους εναλλακτικούς προμηθευτές ρεύματος, θα λογιζόταν κατά την ως άνω ημερομηνία το τέλος ακίνητης περιουσίας της παραγράφου 1 του άρθρου 24 του ν. 2130/1993. Αν το τέλος που προκύπτει με βάση τα ως άνω στοιχεία είναι μικρότερο από το τέλος που λογίστηκε, η διαφορά αφαιρείται από το τέλος που αναλογεί στο ακίνητο για το έτος 2012. Στις περιπτώσεις που προκύπτει αρνητική διαφορά, το ποσό επιστρέφεται από τη ΔΕΗ και τους εναλλακτικούς προμηθευτές ρεύματος με τον επόμενο λογαριασμό. Ο συμψηφισμός πραγματοποιείται με το Ε.Ε.Τ.Η.Δ.Ε. του υπόχρεου κατά την 31η Μαρτίου 2012. Με την προτεινόμενη ρύθμιση προβλέπεται ότι, στις πιο πάνω περιπτώσεις, η επιστροφή του Ε.Ε.Τ.Η.Δ.Ε. έτους 2011 θα διενεργείται από την αρμόδια για τη φορολογία εισοδήματος του υπόχρεου Δ.Ο.Υ.

Άρθρο 39 παρ. 2: Με την προτεινόμενη διάταξη παρέχεται κίνητρο στους φορολογούμενους να υποβάλλουν αρχικές ή συμπληρωματικές δηλώσεις ενώ, ταυτόχρονα διασφαλίζονται τα συμφέροντα του Δημοσίου λόγω της άμεσης καταβολής των φόρων, προσαυξήσεων και προστίμων και εξαλείφεται το χρονικό διάστημα που μεσολαβεί από το τέλος των ελεγκτικών επαληθεύσεων και της σύνταξης της σχετικής έκθεσης ελέγχου μέχρι την επίλυση της  διαφοράς της βεβαίωσης και είσπραξης του φόρου, απελευθερώνεται ανθρώπινο δυναμικό που μπορεί να χρησιμοποιηθεί σε άλλες εκκρεμείς υποθέσεις.
Άρθρο 39 παρ. 3: Με την προτεινόμενη διάταξη παρέχεται η δυνατότητα στις ελεγκτικές υπηρεσίες της διενέργειας φορολογικού ελέγχου μόνο της τελευταίας ανέλεγκτης διαχειριστικής περιόδου και των δύο προηγούμενων αυτής, ώστε να ελέγχονται όλες οι χρήσεις υποθέσεων που παρουσιάζουν φορολογικό ενδιαφέρον, λόγω ουσιαστικών παραβάσεων και όχι υποθέσεις χωρίς ιδιαίτερο φορολογικό ενδιαφέρον.
Άρθρο 39 παρ. 4: Με την προτεινόμενη διάταξη προβλέπεται ότι ο έλεγχος της υπόθεσης διενεργείται από τον Προϊστάμενο της ελεγκτικής υπηρεσίας εφόσον έχει επιλεγεί για έλεγχο από τη Γενική Διεύθυνση Φορολογικών Ελέγχων και Είσπραξης Δημοσίων Εσόδων.
Άρθρο 39 παρ. 5: Με την προτεινόμενη διάταξη έχουμε διαχωρισμό των υπηρεσιών που διενεργούν τον έλεγχο από την υπηρεσία που επιλέγει τις προς έλεγχο υποθέσεις.
Άρθρο 39 παρ. 6: Με την προτεινόμενη διάταξη η επιλογή προς έλεγχο των υποθέσεων των οποίων επίκειται ο χρόνος παραγραφής, σύμφωνα με τις κείμενες διατάξεις, γίνεται με τη χρησιμοποίηση μεθόδων ανάλυσης κινδύνου, σύμφωνα με τις διατάξεις του άρθρου 80 του ν. 3842/2010 (Α’ 58) καθώς και κριτήρια που σχετίζονται με τη δυνατότητα είσπραξης των ποσών που θα βεβαιωθούν.
Με το τρόπο αυτό ο έλεγχος εστιάζεται στις υποθέσεις που παρουσιάζουν φορολογικό ενδιαφέρον και συγχρόνως αυξημένη προσδοκόμενη εισπραξιμότητα απαραίτητη για τα δημοσιονομικά δεδομένα της χώρας, τη χρονική αυτή περίοδο.
Άρθρο 39 παρ. 7: Παρέχεται η δυνατότητα παράτασης παραγραφής του δικαιώματος του Δημοσίου για δύο επί πλέον έτη εφόσον έχει εκδοθεί εντολή ελέγχου εντός του χρόνου που ορίζεται από τις οικείες διατάξεις. Με τον τρόπο αυτό διασφαλίζεται η δυνατότητα του Δημοσίου να κοινοποιεί φύλλα ελέγχου ή πράξεις επιβολής του φόρου και λοιπές καταλογιστικές πράξεις με σχετική χρονική άνεση με αποτέλεσμα την αύξηση της βεβαίωσης και είσπραξης των εσόδων και τη διασφάλιση των συμφερόντων του Δημοσίου, την ιδιαίτερη, για τα δημοσιονομικά δεδομένα της χώρας, χρονική αυτή περίοδο.
Άρθρο 39 παρ. 8: Με την προτεινόμενη τροποποίηση επιλέγονται τόσο οι υποθέσεις όσο και τα έτη που θα ελεγχθούν και επί πλέον καθορίζονται οι κατηγορίες υπόχρεων για τις οποίες προβλέπεται κατά προτεραιότητα ο φορολογικός έλεγχος.

Με τις προτεινόμενες διατάξεις της παρ. 1 του άρθρου 40 ρυθμίζεται η φορολογική μεταχείριση της μεταβίβασης των μη εισηγμένων στο Χρηματιστήριο Αθηνών μετοχών οι οποίες έχουν αποκτηθεί μέχρι και τις 30 Ιουνίου 2013, δεδομένης της πρόσφατης τροποποίησης της παραγράφου 2 του άρθρου 13 του Κώδικα Φορολογίας Εισοδήματος με τον ν. 4110/2013.

Άρθρο 41: Προκειμένου να επιτευχθεί άμεση είσπραξη των προστίμων και να εξασφαλιστούν τα δημόσια έσοδα, προβλέπεται στο πρόστιμο της παραγράφου 9 του άρθρου 147 ν. 2960/2001, ανώτατο όριο, ανά μέλος ΔΙ.ΠΕ.ΘΕ., το οποίο επιβάλλεται από τις Τελωνειακές Αρχές της χώρας, εφόσον το μέλος ΔΙ.ΠΕ.ΘΕ. υποβάλει σχετική αίτηση στο αρμόδιο Τελωνείο εντός προθεσμίας δύο μηνών από την επίδοση της καταλογιστικής πράξης και καταβάλει το καταλογιζόμενο πρόστιμο με ταυτόχρονη παραίτηση από τα κατά το άρθρο 152 του ν. 2960/2001 καθοριζόμενα ένδικα μέσα.

Με την παράγραφο 3 του άρθρου 42 αντικαθίσταται οι όροι «οικονομικά αποτελέσματα», «οικονομικά αποτελέσματα προ φόρων, τόκων και προβλέψεων», και «οικονομικά αποτελέσματα προ επιχορηγήσεων, φόρων, τόκων και προβλέψεων» που προβλέπονται με τις διατάξεις των παραγράφων 2 και 3 του άρθρου 3 του ν. 4111/2013, για τον υπολογισμό των αποκλίσεων των προϋπολογισμών των οικονομικών μεγεθών των Δ.Ε.Κ.Ο. και των Ν.Π.Ι.Δ. που υπάγονται στο Κεφάλαιο του ν. 3429/2005, από τον ενιαίο όρο «ισοζύγια σύμφωνα με τις έννοιες και ταξινομήσεις του Ευρωπαϊκού Συστήματος Λογαριασμών του 1995 (ESA 95)». Στόχος της ρύθμισης αυτής είναι να υπάρχει ενιαία αντιμετώπιση όλων των φορέων στις περιπτώσεις αποκλίσεων, να αποφευχθούν τυχόν συγχύσεις οικονομοτεχνικής ορολογίας και να είναι εφικτός ο υπολογισμός τυχόν αποκλίσεων σε ενιαία βάση.

ΔΙΑΤΑΞΕΙΣ ΑΛΛΩΝ ΥΠΟΥΡΓΕΙΩΝ:

Άρθρο 43: Στο πλαίσιο αναπροσαρμογής και εξορθολογισμού της επιδοματικής πολιτικής, θεσπίζεται ειδικό επίδομα για τη στήριξη του θεσμού της τρίτεκνης και πολύτεκνης οικογένειας. Το ειδικό επίδομα αποτελεί επιπρόσθετη παροχή προς τις οικογένειες που έχουν τουλάχιστον τρία εξαρτώμενα τέκνα και οικογενειακό εισόδημα μέχρι σαράντα πέντε χιλιάδες (45.000) ευρώ. Επιπλέον, προβλέπεται προσαύξηση του οικογενειακού εισοδήματος για οικογένειες με τέσσερα και άνω τέκνα. Το επίδομα παρέχεται αφενός για τη στήριξη της τρίτεκνης και πολύτεκνης οικογένειας και αφετέρου σαν κίνητρο. Ο εισοδηματικός περιορισμός διασφαλίζει ότι η παροχή θα χορηγείται στις  οικογένειες που έχουν πραγματική ανάγκη στήριξης.

Άρθρο 44 Τροποποίηση διατάξεων του ν. 3863/2010: Η παρούσα διάταξη είναι αναγκαία προκειμένου να ρυθμιστούν θέματα σύνθεσης της επταμελούς επιτροπής αξιολόγησης των υπό ένταξη ιατρών στο Ειδικό Σώμα Ιατρών Υγειονομικών Επιτροπών Αναπηρίας. 

Άρθρο 45 παρ. 1:
Α)  Κρίνεται απαραίτητο η δέσμευση πίστωσης να γίνεται κατόπιν της υποβολής των δικαιολογητικών, με το αντίστοιχο ποσό που υποβάλλεται στις Υπηρεσίες του ΥΠΑΑΤ, εφόσον η τελευταία είναι συνάρτηση των πραγματοποιούμενων ελέγχων, ο αριθμός των οποίων δεν μπορεί εκ των προτέρων να προσδιοριστεί.  
Β) Είναι απαραίτητο αποζημιώσεις για το έτος 2012 να πληρωθούν μέσω του Τακτικού Προϋπολογισμού του Υπ.Α.Α.Τ. έτους 2013. 
Άρθρο 45 παρ. 2: Α)  Κρίνεται αναγκαία η πληρωμή των αμοιβών των μελών των ανωτέρω Επιτροπών και η τακτοποίηση του υπολόγου.
Β) Η τελική διατύπωση της προτεινόμενης ρύθμισης δεν επιλύει το πρόβλημα, διότι αυτό έγκειται όχι στην νομιμοποίηση των Επιτροπών, αλλά στην μη εκκαθάριση των δαπανών αποζημίωσης των μελών των εν λόγω Επιτροπών, εξαιτίας της μη δημοσίευσης σε ΦΕΚ. Για την επίλυση του δημιουργηθέντος ζητήματος προτείνουμε την επαναφορά της αρχικής μας εισήγησης περί εκκαθάρισης των δαπανών κατά παρέκκλιση κάθε γενικής ή ειδικής διάταξης.


11.3 Αναφέρατε χωριστά για κάθε μία «άλλη διάταξη» τους λόγους για τους οποίους έχει συμπεριληφθεί στο συγκεκριμένο σχέδιο νόμου

Οι άλλες διατάξεις απαιτούν νομοθετική ρύθμιση, και ενσωματώθηκαν λόγω του ότι κατά πλειοψηφία αποτελούν αυτοτελή άρθρα και συνεπώς δεν μπορούσαν να αποτελέσουν αυτοτελές σχέδιο νόμου του Υπ. Οικονομικών.
Η ενσωμάτωση των οδηγιών (άρθρα 20-22) εντάσσεται στο άρθρο 28 παρ. 3 του Συντάγματος.

Άρθρο 33 παρ. 5: Η εν λόγω ρύθμιση σκοπείται αναγκαία και αξιολογείται ως κατάλληλη στο πλαίσιο εκπλήρωσης των εκκρεμουσών υποχρεώσεων του Ελληνικού Δημοσίου απέναντι σε εκμισθωτές ακινήτων που στεγάζουν υπηρεσίες της Γενικής Γραμματείας Παιδείας και Θρησκευμάτων, Πολιτισμού και Αθλητισμού για το ανωτέρω χρονικό διάστημα, μέχρι την ολοκλήρωση του διαγωνισμού για την εξεύρεση κτηρίου που πληροί τις προδιαγραφές των διατάξεων της κείμενης νομοθεσίας για τη στέγαση των Υπηρεσιών της Γενικής Γραμματείας.

Άρθρο 45 παρ. 1: Επείγουσα ανάγκη καταβολής αποζημίωσης δικαιούχων της εν λόγω κατηγορίας ελέγχων λόγω αδυναμίας καταβολής της από το Σεπτέμβριο του 2011.
άρθρο 45 παρ. 2: Επείγουσα ανάγκη τακτοποίησης του υπολόγου με την ενταλματοποίηση των δαπανών από την ΥΔΕ.

11.4. Αναφέρατε χωριστά και αναλυτικά τις αναμενόμενες συνέπειες κάθε μίας «άλλης διάταξης», συμπεριλαμβανομένων των συνεπειών στην οικονομία, την κοινωνία και τους πολίτες και στο φυσικό και πολιτιστικό περιβάλλον
Άρθρο 20: Οι προτεινόμενες διατάξεις εκτιμάται ότι συνεπάγονται αύξηση των δημοσίων εσόδων από ΦΠΑ, καθώς η καταβολή του φόρου θα πραγματοποιείται στην χώρα μας στην περίπτωση που ο λήπτης είναι εγκατεστημένος στο εσωτερικό της χώρας και ειδικά για τα σκάφη αναψυχής που μισθώνονται μακροχρόνια από ελληνικές επιχειρήσεις. Η ανωτέρω επίπτωση δεν είναι δυνατόν να εκτιμηθεί, δεν προβλέπεται πάντως να είναι σημαντική.
Άρθρο 20 παρ. 3: Ενίσχυση της φορολογικής συμμόρφωσης στον τομέα του φόρου προστιθέμενης αξίας και απώλεια του συγκριτικού πλεονεκτήματος που μέχρι στιγμής απολαμβάνουν οι επιχειρήσεις εκείνες που καταφεύγουν σε αυτά τα τεχνάσματα για την αποφυγή καταβολής του Φ.Π.Α. εισαγωγής έναντι των επιχειρήσεων που τηρούν τις φορολογικές τους υποχρεώσεις.
Άρθρο 21: οι διατάξεις του άρθρου αυτού δεν συνεπάγονται επιπτώσεις στα δημόσια έσοδα, καθώς πρόκειται για ρυθμίσεις που αφορούν ενδοκοινοτικές συναλλαγές, για τις οποίες δεν οφείλεται φόρος, καθώς ο φόρος καταβάλλεται από το λήπτη με τη μέθοδο της αντιστροφής της υποχρέωσης. Με τις προτεινόμενες διατάξεις επέρχεται αποσαφήνιση ειδικών περιπτώσεων επιβολής ή μη Φ.Π.Α., γεγονός που θα επιφέρει βελτίωση στις διαδικασίες και τη λειτουργία των εμπλεκόμενων επιχειρήσεων, επαγγελματιών και της διοίκησης.

Άρθρο 25 (Θέματα ΟΠΑΠ): Ενισχύεται η συμβατότητα της νομοθεσίας για τα τυχερά παίγνια με το ευρωπαϊκό δίκαιο και τις αρχές που διέπουν τη Συνθήκη για τη Λειτουργία της Ευρωπαϊκής Ένωσης (ΣΛΕΕ), ειδικότερα μετά και την έκδοση της απόφασης του ΔΕΕ στις συνεκδικαζόμενες υποθέσεις C-186/11 και C-209/11. Τροποποιείται ο χρόνος έναρξης της άδειας της ΟΠΑΠ για τα παιγνιομηχανήματα, ώστε να μην θίγονται τα δικαιώματα της λόγω μη έκδοσης του απαραίτητου για τη λειτουργία τους κανονιστικού πλαισίου. Επιτυγχάνεται ασφάλεια δικαίου και νομοθετική σαφήνεια σχετικά με την λειτουργία της ΟΠΑΠ Α.Ε., ιδίως με τον ορισμό του «ελέγχου» που ασκεί η ΕΕΕΠ, με την αποσαφήνηση υφιστάμενων διατάξεων ή με την κατάργηση ανενεργών διατάξεων.

Άρθρο 32 παρ. 8 ΚΑΕ: Η προτεινόμενη ρύθμιση αποβλέπει στη διευκόλυνση σημαντικών επενδύσεων στην Ελλάδα που είναι σε θέση να αποφέρει αύξηση των εσόδων του Ελληνικού Δημοσίου μέσω της αντίστοιχης αύξησης της κερδοφορίας του κλάδου, δια των συνεργειών που θα προκύψουν.

Άρθρο 35 ΚΕΔΕ: Από τις παραπάνω διατάξεις δεν προκαλείται δαπάνη στον προϋπολογισμό. Αντίθετα, οι διατάξεις αυτές συμβάλλουν θετικά στην είσπραξη των εσόδων του προϋπολογισμού.

Από την εφαρμογή των διατάξεων των παραγράφων 2-4 και 6-8 του άρθρου 39 ρυθμίζονται θέματα φορολογικού ελέγχου και αναμένεται η είσπραξη εσόδων του δημοσίου ιδίως λόγω χρησιμοποίησης μεθόδων ανάλυσης κινδύνου, σύμφωνα με τις διατάξεις του άρθρου 80 του ν. 3842/2010, καθώς και κριτηρίων που σχετίζονται με τη δυνατότητα είσπραξης των ποσών που θα βεβαιωθούν. Το προσδοκώμενο ύψος εσόδων δεν μπορεί να προσδιορισθεί επακριβώς, καθόσον εξαρτάται από πραγματικά δεδομένα.
Άρθρο 39 παρ. 1 και 5: Η εφαρμογή των διατάξεων αυτών δεν προκαλεί δαπάνη σε βάρος του Κρατικού Προϋπολογισμού.

Άρθρο 41: Μετά την τροποποίηση των άρθρων 72 και 73 του ν. 2960/2001, η εν λόγω παράβαση θα στοιχειοθετείται μόνο από τη μη τήρηση διαδικασίας και το πρόστιμο της παραγράφου 9 του άρθρου 147 ν. 2960/2001, θα επιβάλλεται μόνο για τη μη τήρηση της υποχρέωσης καταχώρησης των συναλλαγών διακίνησης πετρελαίου θέρμανσης από τα μέλη ΔΙ.ΠΕ.ΘΕ. στο Πληροφοριακό Σύστημα Παρακολούθησης Πετρελαίου Θέρμανσης εντός της προθεσμίας 14 ημερών της παραγράφου 2α του άρθρου 73 του ν. 2960/2001.

ΔΙΑΤΑΞΕΙΣ ΑΛΛΩΝ ΥΠΟΥΡΓΕΙΩΝ:

Άρθρο 45 παρ. 1: Έλεγχοι γεωπόνων κτηνιάτρων φυτοϋγειονομικής επιθεώρησης, ποιότητας-καταλληλότητας φυτών και φυτικών προϊόντων-τροφίμων φυτικής προέλευσης, η κτηνιατρική υγειονομική επιθεώρηση και  έλεγχος των ζώων και των ζωικών προϊόντων και ζωοτροφών διενεργούνται εκτός κανονικού ωραρίου και κατά τις Κυριακές και αργίες στα σημεία εισόδου και εξόδου και εκτελωνισμού, στους χώρους που τελούν υπό τελωνειακό καθεστώς, στα σφαγεία, καθώς και σε κάθε άλλο χώρο που διενεργούνται έλεγχοι-επιθεωρήσεις, συμπεριλαμβανομένης της ενδοκοινοτικής διακίνησης, μετά από αίτηση κάθε φυσικού ή νομικού προσώπου ιδιωτικού δικαίου. Για τους ανωτέρω ελέγχους εισπράττονται πρόσθετα τέλη τα οποία κατατίθενται στον ΚΑΕ 3536 και οι ελεγκτές δικαιούνται αποζημιώσεις βάση της αριθ. 2/24078/0022/29-03-2012. 
Οι αποζημιώσεις δεν έχουν αποδοθεί από τον Αύγουστο του 2011 με αποτέλεσμα τη δυσλειτουργία του συστήματος των ελέγχων, καθυστέρηση ή αναστολή εξαγωγών, σημαντικά προβλήματα στην τροφοδοσία της αγοράς, άρνηση ελεγκτών για διενέργεια ελέγχων εκτός ωραρίου
Άρθρο 45 παρ. 2: Α) Μη πληρωμή των μελών των Επιτροπών της ΚΥΑ 704/2008 για τον έλεγχο των φακέλων στον οποίο προέβησαν
Β) Καταλογισμός του υπολόγου με τα ποσά που κατέβαλε σε αξιολογητές.


11.5. Αναφέρατε αναλυτικά τις υπηρεσίες που θα είναι αρμόδιες για την εφαρμογή κάθε «άλλης διάταξης». 

Για τα άρθρα 20-43 το Υπουργείο Οικονομικών. Ειδικότερα:
Για τα άρθρα 20-21, η 14η Δ/νση ΦΠΑ και οι περιφερειακές υπηρεσίες του Υπουργείου Οικονομικών.
Για τα άρθρα 23-25 συναρμόδια είναι η ΕΕΕΠ.
Για το άρθρο 41, η 33η Δ/νση ΦΠΑ και οι Τελωνειακές Αρχές του Υπουργείου Οικονομικών.

Για το άρθρο 43 και 44 αρμόδιο είναι το Υπ. Εργασίας, Κοινωνικής Ασφάλισης και Πρόνοιας.

Άρθρο 45 παρ. 1: Γενική Διεύθυνση Οικονομικών Υπηρεσιών Υπ.Α.Α.Τ., με συνεργασία της Γενικής Διεύθυνσης Κτηνιατρικής του Υπ.Α.Α.Τ. και της Διεύθυνσης Μεταποίησης Τυποποίησης και Ποιοτικού Ελέγχου του Υπ.Α.Α.Τ., που συγκεντρώνουν τις καταστάσεις δαπανών από όλη τη χώρα. 
Άρθρο 45 παρ. 2: Υπόλογοι-διαχειριστές έργων Δημοσίων Επενδύσεων και Υπηρεσίες Δημοσιονομικού Ελέγχου


12. Διαφάνεια και Διαβούλευση

12.1. Αναφέρατε επιγραμματικά τους κοινωνικούς εταίρους και εν γένει τα ενδιαφερόμενα μέρη που εκλήθησαν να λάβουν μέρος στη διαβούλευση για κάθε μία προτεινόμενη «άλλη διάταξη», τον τόπο, τον χρόνο και τη διάρκεια της διαβούλευσης, τους συμμετέχοντες σε αυτήν, και τη διαδικασία διαβούλευσης που επελέγη, αιτιολογώντας τις επιλογές αυτές.

Για τα άρθρα 20-21 πρόκειται για εφαρμογή οδηγιών και έγινε η σχετική επεξεργασία από τις αρμόδιες υπηρεσίες του Υπ. Οικονομικών σύμφωνα με τους κανόνες του δικαίου της Ένωσης.
Ειδικότερα για το άρθρο 21: Δεν έγινε δημόσια διαβούλευση, πρόκειται για επιμέρους τροποποιήσεις της οδηγίας 2006/112/ΕΚ, που έγιναν στο δίκαιο της Ένωσης με για την ολοκλήρωση της ενσωμάτωσης της οδηγίας 2010/45/ΕΕ στον Κώδικα Φορολογικών Συναλλαγών (άρθρο πρώτο παρ. Ε υποπ. Ε1).

Για τα άρθρα 23-25 έγινε διαβούλευση ως προς τα ζητήματα τεχνικού χαρακτήρα με την ΕΕΕΠ, τα Υπουργεία Παιδείας και Θρησκευμάτων, Πολιτισμού και Αθλητισμού, Δικαιοσύνης, Διαφάνειας και Ανθρωπίνων Δικαιωμάτων, Δημόσιας Τάξης και Προστασίας του Πολίτη, Διοικητικής Μεταρρύθμισης και Ηλεκτρονικής Διακυβέρνησης, την Ευρωπαϊκή Επιτροπή, το ΤΑΙΠΕΔ, την ΟΠΑΠ Α.Ε. και φορείς που δραστηριοποιούνται ή επιθυμούν να δραστηριοποιηθούν στην ελληνική αγορά τυχερών παιγνίων.

Οι διατάξεις του άρθρου 27 υποβλήθηκαν από νομοπαρασκευαστική επιτροπή που ορίστηκε με μέλη εκπροσώπους των Υπουργείων Οικονομικών, Προστασίας του Πολίτη και Υποδομών Μεταφορών και Δικτύων, την Τράπεζα της Ελλάδος, την Ένωση Ασφαλιστικών εταιρειών Ελλάδος και το Επικουρικό Κεφάλαιο Ασφάλισης Ευθύνης από Ατυχήματα Αυτοκινήτων.

άρθρο 41: Η εν λόγω τροποποίηση και η θέσπιση ανώτατου ορίου ανταποκρίνεται στα πάγια αιτήματα της Ομοσπονδίας Βενζινοπωλών Ελλάδος καθώς το μέχρι σήμερα επιβληθέν πρόστιμο θεωρείται ως μη αναλογικό προς την βαρύτητα της παράβασης, ενώ ταυτόχρονα για τις περιπτώσεις μη καταχώρησης, εκπρόθεσμης ή ανακριβούς καταχώρησης που αφορούν σε αποδείξεις λιανικής πώλησης μικροποσοτήτων πετρελαίου θέρμανσης, το κέρδος που προέκυψε για τους πρατηριούχους από την διακίνηση είναι πολύ μικρότερο του επιβληθέντος προστίμου. Η πλειονότητα των μελών ΔΙ.ΠΕ.ΘΕ. έχει άλλωστε δηλώσει προς τις Τελωνειακές Αρχές αδυναμία καταβολής των προστίμων καθόσον αυτή οδηγεί στην προσωρινή ή οριστική παύση των εργασιών τους.

Άρθρο 45 παρ. 1: ΓΕΩΤΕΕ, Ομοσπονδία υπαλλήλων Υπ.Α.Α.Τ. 
Άρθρο 45 παρ. 2: Συναρμόδιες Υπηρεσίες Υπ.Α.Α.Τ., αρμόδιες Περιφέρειες

12.2. Αναφέρατε επιγραμματικά τις κυριότερες απόψεις που εκφράστηκαν υπέρ και κατά της προτεινόμενης ρύθμισης ή επιμέρους θεμάτων της και προσαρτήστε στο παρόν τις απόψεις των φορέων που έλαβαν μέρος στη διαβούλευση για κάθε μία «άλλη διάταξη» χωριστά.

- Πραγματοποιήθηκαν συζητήσεις κατά τις οποίες, κατόπιν αλλαγών και βελτιώσεων, οι οποίες οδήγησαν σε σύνθεση απόψεων, όπου αυτό ήταν δυνατό, άλλως σε επιλογές με γνώμονα το συμφέρον του Ελληνικού Δημοσίου.

